text:
Beibele
—E na le Molaetša Ofe?
Molaetša o mogolo wa Beibele ke ofe?
Ke ka Baka La’ng o Swanetše go Hlahloba Beibele?
Ela hloko dintlha tše di holago tša mabapi le Beibele, e lego puku e ratwago kudu lefaseng.
KAROLO 1
Mmopi o Nea Batho Paradeise
Beibele e hlalosa bjang tsela yeo batho ba bopilwego ka yona? Ke ditaelo dife tšeo Modimo a ilego a di nea batho ba babedi ba pele?
KAROLO 2
Paradeise e a Lahlega
Ge Modimo a be a otla Adama le Efa ka baka la seo ba se dirilego, o ile a re nea kholofelo efe?
KAROLO 3
Batho ba Phologa Meetse-fula
Go tlile bjang gore bokgopo bo tlale lefaseng? Noa o bontšhitše bjang gore o be a botega?
KAROLO 4
Modimo o Dira Kgwerano le Aborahama
Ke ka baka la’ng Aborahama a ile a hudugela Kanana? Jehofa o ile a dira kgwerano efe le Aborahama?
KAROLO 5
Modimo o šegofatša Aborahama le Lapa la Gagwe
Jehofa o ile a fetiša molaetša ofe ge a be a kgopela Aborahama gore a dire sehlabelo ka Isaka? Jakobo o ile a porofeta eng pele a ka hwa?
KAROLO 6
Jobo o Boloka Potego
Puku ya Jobo e bontšha bjang gore dibopiwa ka moka tše bohlale di ka tšea karolo go godišeng bogoši bja Modimo?
KAROLO 7
Modimo o Phološa Baisiraele
Modimo ile a diriša Moshe bjang go phološa Baisiraele bokgobeng kua Egipita? Ke ka baka la’ng go be go binwa Paseka?
KAROLO 8
Baisiraele ba Tsena Kanana
Ge Baisiraele ba be ba tsena Kanana, ke ka baka la’ng Jehofa a ile a phološa Rahaba le lapa la gabo kua Jeriko?
KAROLO 9
Baisiraele ba Kgopela go ba le Kgoši
Normal;Normal Table;Ge Baisiraele ba kgopela go ba le kgoši, Jehofa o ile a kgetha Saulo. Ke ka baka la’ng Jehofa a ile a kgetha Dafida gore a tšeele Kgoši Saulo legato?
KAROLO 10
Solomone o Buša ka Bohlale
E mengwe ya mehlala ya bohlale bja Solomone ke efe? Go ile gwa direga’ng ge a be a aroga ditseleng tša Jehofa
KAROLO 11
Dikopelo tše di Buduletšwego Tšeo di Homotšago le Tšeo di Rutago
Ke psalme efe yeo e bontšhago kamoo Modimo a thušago le go homotša bao ba mo ratago? Kgoši ye e ile ya utulla’ng ka pukung ya Sefela sa Difela?
KAROLO 12
Bohlale bja Modimo bjo bo Lebišago Bophelong
Ela hloko kamoo keletšo e buduletšwego yeo e lego ka pukung ya Diema le Mmoledi e ka re neago tlhahlo e šomago le lebaka la go bota Modimo..
KAROLO 13
Dikgoši tše Lokilego le tše sa Lokago
Go tlile bjang gore Isiraele e aroganywe ka mebušo e mebedi?
KAROLO 14
Modimo o Diriša Baporofeta ba Gagwe go Bolela
Baporofeta ba Modimo ba ile ba bolela melaetša efe? Ela hloko ditaba tše nne tšeo ba ilego ba bolela ka tšona.
KAROLO 15
Moporofeta Yoo a Lego Bothopša o Bona Dilo Tšeo di Tlago go Direga Nakong e Tlago
Daniele o ile a ithuta’ng ka Mesia le Mmušo wa Modimo?
KAROLO 16
Mesia o a Tšwelela
Jehofa o ile a diriša bjang barongwa le Johane Mokolobetši go šupa Jesu e le Mesia? Jehofa o ile a bontšha bjang ka mo go kwagalago gore Morwa wa gagwe ke Mesia?
KAROLO 17
Jesu o Ruta ka Mmušo wa Modimo
Jesu o be a ruta ka’ng? O bontšhitše bjang gore pušo ya gagwe e tla ba le lerato le toka?
KAROLO 18
Jesu o Dira Mehlolo
Mehlolo ya Jesu e bontšha’ng ka matla a gagwe le ka pušo ya gagwe ya nakong e tlago ge a tla be a buša lefase?
KAROLO 19
Jesu o Porofeta ka Ditiragalo Tšeo di Tlago go Kgoma Lefase ka Moka
Pontšho yeo Jesu a e neilego baapostola ba gagwe e bolela’ng?
KAROLO 20
Jesu Kriste o a Bolawa
Ke tiragalo efe e mpsha yeo Jesu a ilego a e thoma pele a ka ekwa le go kokotelwa koteng?
KAROLO 21
Jesu o a Phela!
Barutiwa ba Jesu ba tsebile bjang gore Modimo o mo tsošitše?
KAROLO 22
Baapostola ba Bolela ka Sebete
Go ile gwa direga’ng Monyanyeng wa Pentekoste? Manaba a ile a arabela bjang ge barutiwa ba Jesu ba be ba dira boboledi?
KAROLO 23
Ditaba tše Dibotse di a Phatlalatšwa
Go ile gwa direga’ng ka morago ga gore Paulo a fodiše monna yo mongwe kua Lisitara? Go tlile bjang gore Paulo a feleletše a le Roma?
KAROLO 24
Paulo o Ngwalela Diphuthego
Paulo o neile ditaelo dife mabapi le tsela ya maleba ya go rulaganywa ga phuthego? O boletše’ng ka peu e holofeditšwego?
KAROLO 25
Keletšo Mabapi le Tumelo, Boitshwaro le Lerato
Mokriste a ka bontšha tumelo bjang? Motho o bontšha bjang gore o tloga a rata Modimo?
KAROLO 26
Paradeise e a Tsošološwa!
Puku ya Kutollo e phetha bjang molaetša wa Beibele?
Molaetša wa Beibele—Kakaretšo
Jehofa o ile a utolla bjang ganyenyane-ganyenyane gore Jesu e tla ba Mesia, yena yo a tlago go tsošološa paradeise ya lefaseng?
Tatelano ya Ditiragalo tša ka Beibeleng
Bona tatelano ya ditiragalo tša histori ya ka Beibeleng go tloga ka 4026 B.C.E. go fihla mo e ka bago ka 100 C.E.


c: text/html

text:
PONO YA BEIBELE
Go Ntšha Mpa
Bana ba dimilione tše masome bao ba sa hlwago ba belegwa ba bolawa ka boomo ngwaga le ngwaga, e lego palo yeo e fetago ya badudi ba dinaga tše dintši.
Na ke kgetho ya motho goba ke taba ya boitshwaro?
SEO BATHO BA SE BOLELAGO
Basadi bao ba ntšhago dimpa ba dira bjalo ka mabaka a fapafapanego, ao a akaretšago mathata a tša ikonomi, mathata a ditswalano, go nyaka go tšwetša pele dithuto tša bona goba mošomo, goba go se nyake ga motho go godiša ngwana a nnoši. Lega go le bjalo, ba bangwe ba lebelela go ntšha mpa e le boitshwaro bjo bo fošagetšego
SEO BEIBELE E SE BOLELAGO
Modimo o lebelela bophelo e le bjo bokgethwa, kudukudu bophelo bja motho. (Genesi 9:6; Psalme 36:9) Molao wo wa motheo o šoma le ngwaneng yo a golago ka popelong, e lego lefelo leo Modimo a le dirilego gore le šireletše ngwana yo a sa dutšego a bopega. Mongwadi wa Beibele o itše: “O dirile gore ke dule ke širetše ka mpeng ya mma.” O okeditše ka gore: “Mahlo a gago a mpone ke sa thoma go bopega, gomme ka pukung ya gago go be go ngwadilwe ka ga matšatši ao ditho tša ka ka moka di bopilwego ka ona.”
Tsela yeo Modimo a lebelelago bophelo bja ngwana yo a sa hlwago a belegwa e bonagatšwa gape le Molaong wa gagwe, wo a o neilego Baisiraele gotee le letswalong la rena leo re le filwego ke yena Modimo. Molao wa Modimo o be o bolela gore motho yo a bego a ka hlasela mosadi wa moimana gomme a bolaya ngwana wa gagwe yo a sa hlwago a belegwa, o be a ahlolelwa lehu
Gape batho ba belegwa ba na le letswalo. Ge motho a theetša letswalo la gagwe, ka go hlompha bophelo bja ngwana wa gagwe yo a sa hlwago a belegwa, seo se dira gore a thabe. * Ge e ba a sa theetše letswalo la gagwe, le ka mo tshwenya goba la mo latofatša. (Baroma 2:14, 15) Ruri nyakišišo e bontšha gore basadi bao ba ntšhago dimpa ba ba kotsing e kgolo ya go tshwenywa ke dipelaelo le kgateletšego ya monagano.
Ka gona, go thwe’ng ge e ba go bonagala motho a tšhogile go godiša ngwana, kudukudu ge e ba a be a sa rera go ima? Ela hloko kholofetšo e homotšago ya Modimo go bao ba phelago ka melao ya gagwe, e rego: “Yo a botegago o tla dirišana le yena ka potego; monnatia [goba mosadi] yo a hlokago bosodi o tla dirišana le yena ka go hloka bosodi.” (Psalme 18:25) Gape re bala gore: “Gobane Jehofa o rata toka, e bile a ka se tlogele bao ba mmotegelago.”
“Ge letswalo la bona le dutše le hlatselana le bona gomme menagano ya bona e ba latofatša goba gaešita le go ba lokafatša.”
—Baroma 2:15.
Go thwe’ng ge e ba o kile wa ntšha mpa?
SEO BATHO BA SE BOLELAGO
Ruth yo e lego mma yo a se nago molekane, o itše: “Ke be ke šetše ke na le bana ba bararo ba banyenyane gomme ke bona gore nka se kgone go hlokomela ba bane. Lega go le bjalo, ka morago ga gore ke ntšhe mpa, ke ile ka ikwa ke dirile selo se sebe kudu.” * Eupša na Ruth o be a dirile selo seo Modimo a bego a ka se mo lebalele sona?
SEO BEIBELE E SE BOLELAGO
Jesu Kriste o bonagaditše seo Modimo a se naganago ge a be a re: “Ke tletše go biletša badiradibe boitsholong, e sego go bitša baloki.” (Luka 5:32) Ee, ge re itshola e le ka kgonthe bakeng sa phošo yeo re e dirilego, e bile re kgopela Modimo gore a re lebalele, o dira bjalo ka go rata, gaešita le go re lebalela dibe tše dikgolo. (Jesaya 1:18) Psalme 51:17 e re: “Pelo e robegilego le e setlegilego o ka se e nyatše, wena Modimo.”
Modimo o nea motho yo a itsholago letswalo le le hlwekilego gotee le khutšo ya monagano ge a mo rapela ka boikokobetšo. Bafilipi 4:6, 7 e re: “Dilong tšohle tsebišang Modimo dikgopelo tša lena ka thapelo le ka topo gotee le ka go leboga; ke moka khutšo ya Modimo yeo e fetago kwešišo yohle ya batho e tla diša dipelo tša lena le matla a lena a monagano.” * Ka morago ga gore Ruth a ithute Beibele le go tšhollela Modimo pelo ya gagwe, o ile a ba le khutšo yeo ya monagano. O ile a ithuta gore Modimo “o lebalela e le ka kgonthe.”—Psalme 130:4.
“[Modimo] ga se a re swara gaešita le go ya ka tšeo di lebanego dibe tša rena; le gona ga se a re tlišetša tšeo di swanelago melato ya rena.”—Psalme 103:10.
^ par. 8 Go ba kotsing ga bophelo bja mma goba bja ngwana go ka se lokafatše go ntšhwa ga mpa. Ge e ba nakong ya ge ngwana a tlo belegwa batswadi ba ka swanelwa ke go kgetha magareng ga bophelo bja mma le bja ngwana, gona ba swanetše go dira phetho. Dinageng tše dintši tšeo di hlabologilego, go kaonefatšwa ga tša kalafo go dirile gore boemo bjoo bo be gona ka sewelo.
^ par. 12 Leina le fetotšwe.
^ par. 14 Kholofelo ya tsogo ya bahu le yona e ka tlaleletša khutšong ya motho ya monagano. Bona sehlogo sa “Dipotšišo tše Tšwago go Babadi” ka go Morokami wa April 15, 2009, seo se ahlaahlago melao ya motheo ya Beibele yeo e sepedišanago le kgonagalo ya go ka tsošwa ga ngwana yo a sa hlwago a belegwa yo a hlokofetšego.

robotstxt: allowed

filter: keep


text:
KGAOLO 109
O Sola Baganetši Bao e Lego Badumedi
MATEO 22:41–23:24 MAREKA 12:35-40 LUKA 20:41-47
KRISTE KE MORWA WA MANG?
JESU O PEPENTŠHA BAGANETŠI BA BAIKAKETŠI
Baganetši ba Jesu bao e lego badumedi ba palelwa ke go mo goboša goba go mo tanya ka polelo e le gore ba mo gafele Baroma. (Luka 20:20) Bjale ge Jesu a sa le tempeleng ka Nisani 11, o tšea lemanoga le lengwe gomme o bontšha seo a lego sona e le ka kgonthe. O gata mogato wa pele, o ba botšiša gore: “Le nagana’ng ka Kriste? Na ke morwa wa mang?” (Mateo 22:42) Go a tsebega gore Kriste goba Mesia o swanetše go tšwa lelokong la Dafida. Ye ke karabo yeo ba e neago.—Mateo 9:27; 12:23; Johane 7:42.
Jesu o botšiša gore: “Bjale, go tla bjang gore Dafida ka pudulelo a mmitše Morena, a re: ‘Jehofa o itše go Morena wa ka: “Dula ka letsogong la ka la le letona go fihla ke bea manaba a gago ka tlase ga dinao tša gago”’? Ka baka leo, ge e ba Dafida a mmitša Morena, gona ke morwa wa gagwe bjang?”—Mateo 22:43-45.
Bafarisei ba a homola, ka ge ba holofela gore Mesia ke setlogolo sa Dafida, seo se ka ba lokollago bokgobeng bja Baroma. Ge Jesu a diriša mantšu a Dafida ao a begilwego go Psalme 110:1, 2, o hlalosa gore Mesia ga e fo ba mmuši yo e lego motho. Jesu ke Morena wa Dafida, gomme o tla buša ka morago ga go dula ka letsogong la le letona la Modimo. Karabo ya Jesu e tswalela baganetši ba gagwe melomo.
Barutiwa le batho ba bangwe ba bantši ba be ba dutše ba theeditše. Bjale Jesu o bolela le bona, o ba lemoša ka bamangwalo le Bafarisei. Banna bao ba “ipeile sedulong sa Moshe” gore ba rute Molao wa Modimo. Jesu o laela batheetši ba gagwe o re: “Dilo ka moka tše ba le botšago tšona le di dire gomme le di boloke, eupša le se ke la dira go ya ka ditiro tša bona, gobane ba a bolela fela ga ba dire.”—Mateo 23:2, 3.
Ke moka Jesu o nea mehlala ya boikaketši bja bona, o re: “Ba oketša bophara bja mapokisana ao a nago le mangwalo ao ba a rwalago e le ditšhireletšo.” Bajuda ba bangwe diphatleng tša bona le matsogong a bona ba bea mapokisana a a manyenyane kudu, ao a swerego ditemana tše di kopana tšeo di tšwago Molaong. Bafarisei ba godiša mapokisana a bona e le ge ba leka go bontšha gore ba fišegela Molao. Le gona, ba “lelefatša merumo ya diaparo tša bona.” Baisiraele ba be ba swanetše go itirela merumo ya mašaphu diaparong tša bona, eupša Bafarisei bona ba itirela mašaphu a matelele kudu. (Numeri 15:38-40) Mediro ka moka ye ba e dirago ba e direla “go bonwa ke batho.”—Mateo 23:5.
Barutiwa ba Jesu le bona ba be ba ka kgongwa ke kganyogo ya go rata maemo, ka gona o ba eletša ka gore: “Le se ke la bitšwa Rabi gobane Morutiši wa lena ke o tee, mola lena ka moka le le bana ba motho. Go feta moo, le se ke la bitša motho mo lefaseng la re tate, gobane Tatago lena ke o tee, Yo a lego legodimong. Le gona le se ke la bitšwa baetapele, gobane Moetapele wa lena ke o tee, Kriste.” Ka gona, barutiwa ba swanetše go itebelela le go dira dilo bjang? Jesu o ba botša gore: “Yo mogolo go le feta ka moka mo gare ga lena e swanetše go ba modiredi wa lena. Mang le mang yo a ikgodišago o tla kokobetšwa gomme mang le mang yo a ikokobetšago o tla godišwa.”—Mateo 23:8-12.
Jesu gape o bolela lelokelelo la madimabe go bamangwalo le Bafarisei bao e lego baikaketši, o re: “Go madimabe lena bamangwalo le Bafarisei, lena baikaketši! Gobane le tswalelela batho Mmušo wa magodimo, gobane lena ga le tsene, le gona ga le dumelele bao ba nyakago go tsena.”—Mateo 23:13.
Jesu o sola Bafarisei ka baka la go se tšeele ga bona godimo dilo tšeo Jehofa a di lebelelago e le tša bohlokwahlokwa, ka ge se se bontšhwa ke dikgetho tše di feteletšego tšeo ba di dirago. Ka mohlala, ba re: “Ge e ba motho a ena ka tempele, ga se selo, eupša ge e ba motho a ena ka gauta ya tempele, o na le molato.” Ka go re’alo ba bontšha bofofu bja bona ditabeng tša boitshwaro, ka ge ba šetša kudu gauta ya tempele go feta go šetša gore tempeleng ke moo ba rapelago Jehofa le moo ba ka batamelago kgauswi le yena. Le gona ba “hlokomologile ditaba tše bohlokwa tša Molao, e lego, toka le kgaugelo le potego.”—Mateo 23:16, 23; Luka 11:42.
Jesu o bitša Bafarisei ba ‘bahlahli ba foufetšego, bao ba ntšhago monang ka dinong tša bona eupša ba kwametša kamela!’ (Mateo 23:24) Ba ntšha monang ka beineng ya bona ka gobane khunkhwane yeo ga se e hlweke go ya ka Molao. Lega go le bjalo, tsela yeo ba hlokomologago ditaba tše bohlokwa tša Molao go swana le gore ba metša kamela, e lego phoofolo yeo le yona e sego ya hlweka go ya ka Molao, yeo e fetago monang kgole.—Lefitiko 11:4, 21-24.
Ithute ka mo go oketšegilego
Jesu Kriste—Mesia yo a Holofeditšwego
Jesu o ile a phethagatša diporofeto ka moka tša Beibele ka Mesia. Kgonthišetša ka Beibeleng ya gago gore diporofeto tše di ile tša phethagala ka botlalo.
Na Bakriste ba Swanetše go Diriša Direto tša Bodumedi?
Direto “mohlomphegi” le “mopishopo” di tlwaelegile. Na direto tše bjalo le tše dingwe di dumelelwa ke Beibele?


text:
TABA YA LETLAKALA LA KA NTLE | NA MODIMO O NA LE TABA LE WENA?
Modimo o Tshwenyega ka Wena
“Mahlo a gagwe a bona ditsela tša motho, gomme o bona dikgato tša gagwe ka moka.” —JOBO 34:21.
LEBAKA LEO BA BANGWE BA BELAELAGO SE: Go ya ka nyakišišo e nngwe ya morago bjale, molalatladi wa rena feela o ka ba le dipolanete tše ka bago tše dibilione tše 100. Ge ba nagana ka bogolo bja legohle, batho ba bantši ba ipotšiša gore: ‘Ke ka baka’ng Mmopi ramatlaohle a tshwenyega ka seo batho ba go nyatšega ba se dirago polaneteng ye e nyenyane?’
SEO LENTŠU LA MODIMO LE SE RUTAGO: Modimo ga se a fo re nea Beibele gomme a se re kgahlegele. Go e na le moo, Jehofa o re kgonthišetša gore: “Ke tla nea keletšo leihlo la ka le le go wena.”—Psalme 32:8.
Nagana ka Hagara, mosadi wa Moegipita wa lekgolong la bo-20 la nywaga, B.C.E. Hagara o be a sa hlomphe Sarai, mong wa gagwe, ka gona, Sarai o ile a mo goboša gomme Hagara a tšhabela lešokeng. Ka ge Hagara a be a fošitše, na Modimo o ile a mo hlokomologa? Beibele e bega gore: “Morongwa wa Jehofa a mo hwetša.” Morongwa yoo o ile a kgonthišetša Hagara ka gore: “Jehofa o kwele ka mohlako wa gago.” Ke moka Hagara a re go Jehofa: “Wena o Modimo yo a bonago.”—Genesi 16:4-13.
“Modimo yo a bonago” le wena o a go šetša. Ka mohlala: Mma yo lerato o šetša kudu bana ba gagwe ba banyenyane, ka gobane ge ngwana e le yo monyenyane ke moo a nyakago tlhokomelo go tšwa go motswadi wa gagwe. Ka mo go swanago, Modimo o tloga a re bona ka ge re le babotlana e bile re fokola. Jehofa o re: “Ke dula lefelong le le phagamego le le lekgethwa, le gona ke dula le yo a setlegilego e bile a kokobetše moyeng, gore ke tsošološe moya wa babotlana le go tsoša pelo ya bao ba setlegilego.”—Jesaya 57:15.
Lega go le bjalo, o ka ipotšiša gore: ‘Modimo o ntšhetša bjang? Na o nkahlola ka ponagalo ya ka goba o lebelela modu wa taba gomme a leka go kwešiša seo ke lego sona?’


text:
KGAOLO 8
Matla a Tsošološo—Jehofa o ‘Dira Dilo ka Moka tše Mpsha’
1, 2. Ke ditahlegelo dife tšeo di tlaišago lapa la batho lehono, gomme tše di re kgoma bjang?
NGWANA o timetša goba o roba sebapadišwa sa gagwe sa mmamoratwa gomme o kgitla sello. Sello se tsena pelong! Lega go le bjalo, na o kile wa bona kamoo sefahlego sa ngwana se elago ka gona ge motswadi a mo nea seo se bego se lahlegile? Go motswadi, go hwetša sebapadišwa goba go se lokiša e ka ba e le taba e bonolo. Eupša ngwana o myemyela kudu gomme o tlala ka makalo. Seo se bego se bonagala se etše ruri se boile!
2 Jehofa, Motswadi yo mogolo-golo, o na le matla a go tsošološa seo bana ba gagwe ba lefaseng ba ka bago ba se lebelela e le seo se lahlegetšego sa ruri. Go ba gona, ga re bolele ka selo seo e fogo ba sebapadišwa. ‘Dinakong tše tšeo go lego thata go lebeletšana le tšona,’ re swanelwa ke go lebeletšana le go lahlegelwa ke dilo tše dikgolo kudu. (2 Timotheo 3:1-5, bapiša le NW.) Dilo tše dintši tšeo batho ba di lebelelago e le tša bohlokwa kudu di bonagala di le kotsing e kgolo—legae, dithoto, mošomo gaešita le bophelo bjo bobotse bja mmele. Re ka ba ra ikwa re nyama ge re nagana ka go senywa ga tikologo le tahlegelo yeo e bakwago ke seo, ka go hwelela ga mehuta e mentši ya diphedi. Lega go le bjalo, ga go na selo seo se re kwešago bohloko kudu go feta lehu la motho yo re mo ratago. Maikwelo a tahlegelo le a go hloka matla e ka ba a nolago moko.—2 Samuele 18:33.
3. Ke tebelelo efe e kgothatšago yeo e hlaloswago go Ditiro 3:21, gomme Jehofa o tla diriša eng go e phethagatša?
3 Ka gona, ke mo go homotšago gakaakang go ithuta ka matla a Jehofa a tsošološago! Ka ge re tla bona, go na le mehuta-huta e makatšago ya dilo tšeo Modimo a ka kgonago go di tsošološa e bile a tlago go di tsošološa bakeng sa bana ba gagwe ba lefaseng. Ge e le gabotse, Beibele e bontšha gore Jehofa o rera “xo tsoša tšohle.” (Ditiro 3:21, mongwalo o sekamego ke wa rena.) Bakeng sa go phetha se, Jehofa o tla diriša Mmušo wa Mesia, woo o bušago ke Morwa wa gagwe, Jesu Kriste. Bohlatse bo bontšha gore Mmušo wo o thomile go buša legodimong ka 1914. * (Mateo 24:3-14) Ke eng seo se tlago go tsošološwa? Anke re hlahlobeng tše dingwe tša ditiro tše dikgolo tša Jehofa tša tsošološo. E nngwe ya tšona re šetše re ka kgona go e bona le go e thabela. Tše dingwe di tla tšwelela ka tekanyo e kgolo nakong e tlago.
Go Tsošološwa ga Borapedi bjo bo Sekilego
4, 5. Ke eng seo se ilego sa diragalela batho ba Modimo ka 607 B.C.E., gomme ke kholofelo efe yeo Jehofa a ilego a ba nea yona?
4 Selo se sengwe seo Jehofa a šetšego a se tsošološitše ke borapedi bjo bo sekilego. Bakeng sa gore re kwešiše seo se bolelwago ke se, anke re hlahlobeng ka boripana histori ya mmušo wa Juda. Go dira bjalo go tla re nea temogo e kgahlišago ka matla a Jehofa a go tsošološa a šomago.—Ba-Roma 15:4.
5 Anke o akanye feela kamoo ba-Juda ba botegago ba ilego ba ikwa ka gona ka 607 B.C.E. ge Jerusalema e be e senywa. Motse wa bona o rategago o ile wa šwalalanywa, maboto a wona a phušolwa. Se sebe le go feta, tempele ya letago yeo Salomo a bego a e agile, yeo e bego e le lefelo le nnoši la borapedi bjo bo sekilego bja Jehofa lefaseng ka moka, e ile ya tlogelwa e le lešope. (Psalme 79:1) Baphologi ba ile ba išwa bothopša Babele, ba tlogela naga ya gabo bona e le bodulo bja lešope bja diphoofolo tša lešoka. (Jeremia 9:10) Go ya ka pono ya batho, go be go bonagala dilo tšohle di lahlegetše sa ruri. (Psalme 137:1) Eupša Jehofa yo e bego e le kgale a boletše e sa le pele ka tshenyego ye, o ile a nea kholofelo ya gore nako ya tsošološo e be e letše ka pele.
6-8. (a) Ke taba efe e tšwelelago leboelela yeo e hwetšwago mengwalong ya baporofeta ba ba-Hebere, gomme ke bjang diporofeto tšeo di ilego tša phethagala la mathomo? (b) Mehleng yeno, batho ba Modimo ba ile ba bona bjang phethagalo ya diporofeto tša tsošološo?
6 Ge e le gabotse, tsošološo e be e le taba yeo e tšwelelago leboelela mengwalong ya baporofeta ba ba-Hebere. * Ka bona, Jehofa o ile a holofetša naga e tsošološitšwego le yeo e dulwago gape, e nonnego le e šireleditšwego tlhaselong ya dibata tša lešoka le manaba. O ile a hlalosa naga ya bona e tsošološitšwego e le paradeise ya kgonthe! (Jesaya 65:25; Hesekiele 34:25; 36:35) Ka godimo ga tšohle, borapedi bjo bo sekilego bo be bo tla tsošološwa, gomme tempele e be e tla agwa lefsa. (Mika 4:1-5) Diporofeto tše di ile tša nea ba-Juda bao ba išitšwego bothopša kholofelo, tša ba thuša go kgotlelela nywaga e 70 ya bothopša kua Babele.
7 Mafelelong, nako ya tsošološo e ile ya fihla. Ge ba lokolotšwe Babele, ba-Juda ba ile ba boela Jerusalema gomme ba aga tempele ya Jehofa lefsa moo. (Esera 1:1, 2) Ge feela ba be ba kgomaretše borapedi bjo bo sekilego, Jehofa o be a ba šegofatša gomme a nontšha naga ya bona le go e atlegiša. O ile a ba šireletša manabeng le dibateng tša lešoka tšeo di bego di ipuša ka naga ya bona ka nywaga-some e mentši. Ba swanetše go ba ba ile ba thaba kudu gakaakang go bona matla a Jehofa a tsošološo! Eupša ditiragalo tšeo di be di emela feela phethagalo ya mathomong le e lekanyeditšwego ya diporofeto tša tsošološo. Phethagalo e kgolo e be e sa dutše e tla tla “bofelong bya mabaka,” e lego mehleng ya rena, nakong yeo ka yona Moja-bohwa wa Kgoši Dafida yo e lego kgale a holofeditšwe a bego a tla bewa sedulong sa bogoši.—Jesaya 2:2-4; 9:5, 6.
8 Kapejana ka morago ga ge Jesu a beilwe sedulong sa bogoši Mmušong wa legodimong ka 1914, o ile a lebiša tlhokomelo dinyakweng tša moya tša batho ba Modimo ba botegago lefaseng. Go fo etša ge mofenyi wa mo-Peresia Korese a ile a lopolla mašaledi a ba-Juda Babele ka 537 B.C.E., Jesu o ile a lopolla mašaledi a ba-Juda ba moya—balatedi ba mohlala wa gagwe—tutuetšong ya Babele ya mehleng yeno e lego mmušo wa lefase wa bodumedi bja maaka. (Ba-Roma 2:29; Kutollo 18:1-5) Go tloga ka 1919 go ya pele, borapedi bjo bo sekilego bo ile bja tsošološetšwa lefelong la bjona le le swanetšego maphelong a Bakriste ba kgonthe. (Maleaki 3:1-5) Ga e sa le go tloga ka nako yeo, batho ba Jehofa ba ile ba mo rapela ka tempeleng ya gagwe ya moya—thulaganyo ya Modimo ya borapedi bjo bo sekilego. Ke ka baka la’ng se e le sa bohlokwa go rena lehono?
Tsošološo ya Moya—Lebaka Leo ka Lona e Lego ya Bohlokwa
9. Ka morago ga mehla ya baapostola, dikereke tša Bojakane di ile tša dira’ng ka borapedi bja Modimo, eupša ke eng seo Jehofa a se dirilego mehleng ya rena?
9 Ela hloko pono ya histori. Morago kua lekgolong la pele la nywaga Bakriste ba ile ba thabela ditšhegofatšo tše dintši tša moya. Eupša Jesu le baapostola ba ile ba bolela e sa le pele gore borapedi bja therešo bo be bo tla gobošwa le go hwelela. (Mateo 13:24-30; Ditiro 20:29, 30) Ka morago ga mehla ya baapostola, Bojakane bo ile bja tšwelela. Baruti ba bjona ba ile ba amogela dithuto le mekgwa ya boheitene. Ba ile ba ba ba dira gore go batamela Modimo e be mo go sa kgonegego, ba mo hlalosa e le Boraro botee bjo bo sa kwešišegego le go ruta batho gore ba ipobole go baperisita le go rapela Maria le “bakgethwa” ba fapa-fapanego go e na le go rapela Jehofa. Bjale, ke eng seo Jehofa a se dirilego ka morago ga nywaga-kgolo e mentši ya kgobogo e bjalo? Ka gare-gare ga lefase la lehono—lefase leo le apareditšwego ke maaka a bodumedi e bile le šilafaditšwe ke mekgwa ya go se boife Modimo—o tsene ditaba gare gomme a tsošološa borapedi bjo bo sekilego! Ka ntle le go feteletša ditaba, re ka bolela gore tsošološo ye ke e nngwe ya ditiragalo tše bohlokwa kudu mehleng yeno.
10, 11. (a) Ke dikarolo dife tše pedi tšeo paradeise ya moya e di akaretšago, gomme wena o kgomega bjang? (b) Ke mohuta ofe wa batho woo Jehofa a o kgobokeleditšego paradeiseng ya moya, gomme ke’ng seo ba tlago go ba le tokelo ya go se bona?
10 Ka gona, Bakriste ba therešo lehono ba thabela paradeise ya moya. Paradeise ye e akaretša’ng? Ge e le gabotse, e akaretša dikarolo tše pedi. Karolo ya pele ke borapedi bjo bo sekilego bja Modimo wa therešo, Jehofa. O re šegofaditše ka tsela ya borapedi yeo e se nago maaka le go kgopamišwa ga ditaba. O re šegofaditše ka dijo tša moya. Se se dira gore re kgone go ithuta ka Tatago rena wa legodimong, re mo kgahliše gomme re batamele kgaufsi le yena. (Johane 4:24) Karolo ya bobedi ya paradeise ya moya e akaretša batho. Go etša ge Jesaya a boletše e sa le pele, “bofelong bya mabaka” Jehofa o rutile barapedi ba gagwe ditsela tša khutšo. O fedišitše ntwa gare ga rena. Go sa šetšwe go se phethagale ga rena, o re thuša gore re apare “motho e mofsa.” O šegofatša maiteko a rena ka moya wa gagwe o mokgethwa, woo o tšweletšago dienywa tše dibotse ka go rena. (Ba-Efeso 4:22-24; Ba-Galatia 5:22, 23) Ge o dira ka go dumelelana le moya wa Modimo, o karolo ya paradeise ya moya e le ka kgonthe.
11 Jehofa o kgobokeleditše paradeiseng ye ya moya mohuta wa batho bao a ba ratago—bao ba mo ratago, ba ba ratago khutšo le bao ba “lemogago dinyakwa tša bona tša moya.” (Mateo 5:3, NW) Ba ke batho bao ba tlago go ba le tokelo ya go bona tsošološo e kgolo kudu—ya go tsošološwa ga batho le lefase ka moka.
“Bonang, Dilo ka Moka ke di Dira tše Mpsha”
12, 13. (a) Ke ka baka la’ng diporofeto tša tsošološo di sa dutše di swanetše go phethagatšwa ka tsela e nngwe? (b) Morero wa Jehofa ka lefase ke ofe go etša ge o boletšwe kua Edene, gomme ke ka baka la’ng se se re nea kholofelo ka bokamoso?
12 Diporofeto tše dintši tša mabapi le tsošološo di bonala di bolela se se fetago tsošološo ya moya feela. Ka mohlala, Jesaya o ngwadile mabapi le nako ya ge balwetši, bao e lego digole, difofu le difoa ba tla be ba fodišitšwe gomme le lehu ka bolona le tla be le meditšwe sa ruri. (Jesaya 25:8; 35:1-7) Diporofeto tše bjalo ga se tša ba le phethagalo ya kgonthe Isiraeleng ya bogologolo. Le gona le ge re bone phethagalo ya moya ya dikholofetšo tše mehleng ya rena, go na le mabaka ohle a go dumela gore nakong e tlago go tla ba le phethagalo ya kgonthe e feletšego. Re tseba bjang seo?
13 Morago kua Edene, Jehofa o ile a hlalosa ka mo go kwalago morero wa gagwe ka lefase: Gore le be le swanetše go dulwa ke lapa la batho le le thabilego, le le phetšego gabotse mmeleng le le le kopanego. Monna le mosadi ba be ba swanetše go hlokomela lefase le dibopiwa ka moka tša lona, ba fetole polanete ka moka go ba paradeise. (Genesi 1:28) Seo se fapane kudu le boemo bja gona bjale bja dilo. Lega go le bjalo, kgodišega gore merero ya Jehofa le ka mohla ga e ke e folotša. (Jesaya 55:10, 11) Jesu, e le Kgoši ya Mesia yeo e kgethilwego ke Jehofa, o tla tliša Paradeise ye ya lefase ka bophara.—Luka 23:43.
14, 15. (a) Jehofa o tla dira bjang ‘dilo ka moka tše mpsha’? (b) Bophelo bo tla ba bjang Paradeiseng, gomme ke karolo efe yeo e ipiletšago kudu go wena?
14 Akanya o bona lefase ka moka le fetotšwe Paradeise! Jehofa o bolela ka nako yeo gore: “Bonang dilo ka moka ke di dira tše mpsha.” (Kutollo 21:5, PK) Nagana ka seo se se tlago go se bolela. Ge Jehofa a feditše go kgatikanya matla a gagwe a senyago malebana le tshepedišo ye ya kgale e kgopo, go tla šala “maxodimo a mafsa le lefase le lefsa.” Se se bolela gore mmušo o mofsa o tla buša go tšwa legodimong, wa buša godimo ga lekoko le lefsa la lefaseng leo le bopšago ke bao ba ratago Jehofa le bao ba dirago thato ya gagwe. (2 Petro 3:13) Sathane gotee le batemona ba gagwe ba tla bewa boemong bja go se dire selo. (Kutollo 20:3) Ka lekga la mathomo ka morago ga nywaga e dikete, batho ba tla lokologa tutuetšong yeo e gobogilego, ya lehloyo le e senyago. Ga go pelaelo gore go tla aparela maikwelo a kimologo.
15 Mafelelong, re tla kgona go hlokomela polanete ye e botse go etša ge re be re reretšwe go dira bjalo mathomong. Lefase le na le matla a tlhago a go tsošološa dilo. Matsha le dinoka tšeo di šilafaditšwego di ka kgona go itlhwekiša ge e ba mothopo wa tšhilafalo o fedišitšwe; mafelo ao a sentšwego ke ntwa a ka mpshafala ge e ba dintwa di kgaotša. E tla ba lethabo le legolo gakaakang go šoma ka go dumelelana le melao le ditshepedišo tša lefase, re thuša go le fetoša phaka e swanago le serapa, Edene ya lefase ka moka yeo e nago le diphedi tša mehuta-huta! Go e na le go fediša mehuta-huta ya diphoofolo le ya dimela ka boomo, motho o tla phedišana ka khutšo le tlholo ka moka mo lefaseng. Gaešita le bana ba ka se be le seo ba se boifago diphoofolong tša naga.—Jesaya 9:5, 6; 11:1-9.
16. Paradeiseng, ke tsošološo efe yeo e tlago go kgoma motho yo mongwe le yo mongwe yo a botegago?
16 Gape re tla bona mpshafatšo bathong. Ka morago ga Haramagedone, baphologi ba tla bona diphodišo tša mohlolo lefaseng ka moka. Go etša ge a ile a dira ge a be a le mo lefaseng, Jesu o tla diriša matla a gagwe ao a a neilwego ke Modimo go dira gore difofu di bone, difoa di kwe le go dira gore digole le ba babjago ba ikwe ba phetše gabotse mmeleng. (Mateo 15:30) Batšofadi ba tla thabela matla a mpshafaditšwego a bofsa, bophelo bjo bobotse bja mmele gotee le go ba mafolofolo. (Jobo 33:25) Mašošo nameng a tla hwelela, ditho di tla otlologa gomme mešifa e tla koba-kobega ka matla a mpshafaditšwego. Batho ka moka ba botegago ba tla kwa gore mafelelo a sebe le go se phethagale a hwelela ganyenyane-ganyenyane gomme a a tloga. Re tla leboga Jehofa Modimo kudu gakaakang bakeng sa matla a gagwe a kgahlišago a tsošološo! Ga bjale anke re lebišeng tlhokomelo karolong e ruthetšago pelo kudu ya nako ye yeo e thabišago ya tsošološo.
Go Tsošološa Bophelo Bahung?
17, 18. (a) Ke ka baka la’ng Jesu a ile a kgalema Basadutsei? (b) Ke maemo afe ao a ilego a dira gore Eliya a kgopele Jehofa gore a tsoše motho?
17 Lekgolong la pele la nywaga C.E., baetapele ba bangwe ba bodumedi bao ba bego ba bitšwa Basadutsei, ba be ba sa dumele tsogong. Jesu o ile a ba kgalema ka mantšu a rego: “Le a timêla, ka xobane xa Le tsebe mangwalô; le matla a Modimo xa Le a tsebe.” (Mateo 22:29) Ee, Mangwalo a utolla gore Jehofa o na le matla a bjalo a tsošološo. Bjang?
18 Akanya ka seo se ilego sa direga mehleng ya Eliya. Mohlologadi o be a kukile mmele o lepelelago wa ngwana a nnoši wa gagwe. Mošemane o be a hwile. Moporofeta Eliya, yo e bego e šetše e le lebakanyana e le moeng wa mohlologadi, o swanetše go ba a ile a tšhoga. Pejana, o be a ile a thuša ka go hlakodiša ngwana yo gore a se bolawe ke tlala. Mohlomongwe Eliya o be a rata mošemane yo. Mmagwe o be a kwele bohloko kudu. Mošemane yo e be e le kgopotšo e nnoši e phelago yeo e bego e mo gopotša monna wa gagwe yo a hwilego. A ka no ba a be a holofetše gore morwa wa gagwe o be a tla mo hlokomela botšofading bja gagwe. A fedile matla, mohlologadi o be a tšhoga gore o be a otlwa bakeng sa phošo e nngwe ya gagwe ya nakong e fetilego. Eliya ga se a kgona go kgotlelela go bogela masetla-pelo a a mpefalela pele ka tsela e bjalo. O ile a tšea ka bonolo setopo kgareng ya mmago sona, a se iša phapošing ya gagwe gomme a kgopela Jehofa Modimo gore a tsošološe bophelo bja ngwana yoo.—1 Dikxoši 17:8-21.
19, 20. (a) Aborahama o ile a bontšha bjang gore o be a e-na le tumelo matleng a Jehofa a tsošološo, gomme motheo wa tumelo e bjalo e be e le ofe? (b) Jehofa o ile a putsa bjang tumelo ya Eliya?
19 Eliya e be e se motho wa pele wa go dumela tsogong. Nywaga-kgolong pejana, Aborahama o ile a dumela gore Jehofa o na le matla a bjalo a tsošološo—le gona a e-na le lebaka le lebotse la go dumela seo. Ge Aborahama a be a e-na le nywaga e 100 gomme Sara a e-na le e 90, Jehofa o ile a tsošološa matla a bona a pelego ao a bego a hwile, ka mohlolo a dira gore Sara a kgone go belega morwa. (Genesi 17:17; 21:2, 3) Ka morago ge mošemane a šetše a gotše go iphetša, Jehofa o ile a kgopela Aborahama gore a dire sehlabelo ka morwa wa gagwe. Aborahama o ile a bontšha tumelo, a dumela gore Jehofa a ka kgona go bušetša Isaka wa gagwe yo a ratwago bophelong. (Ba-Hebere 11:17-19) Tumelo e bjalo e tseneletšego e ka hlalosa lebaka leo ka lona Aborahama pele ga ge a ka rotogela thabeng go yo dira sehlabelo ka morwa wa gagwe, a ilego a kgonthišetša bahlanka ba gagwe gore yena le Isaka ba be ba tla boa gotee.—Genesi 22:5.
20 Jehofa o ile a šireletša Isaka, ka gona go be go sa nyakege gore go be le tsogo ka nako yeo. Lega go le bjalo, tabeng ya Eliya, morwa wa mohlologadi o be a šetše a hwile—eupša e sego ka nako e telele. Jehofa o ile a putsa tumelo ya moporofeta ka go tsoša ngwana! Ka morago Eliya o ile a iša mošemane go mmagwe ka mantšu a ao a sa lebalegego: “O k’O bônê, ngwana wa xaxo ó a phêla!”—1 Dikxoši 17:22-24.
21, 22. (a) Morero wa ditsogo tšeo di begilwego ka Mangwalong e be e le ofe? (b) Paradeiseng, tsogo e tla dirwa ka tekanyo e kaaka’ng, gomme e tla dirwa ke mang?
21 Ka gona ke lekga la pele pegong ya Beibele, re bona Jehofa a diriša matla a gagwe go tsošološa bophelo bja motho. Le gona, ka morago Jehofa o ile a nea Elisa, Jesu, Paulo le Petro matla a go tsošetša bahu bophelong. Go ba gona, bao ba ilego ba tsošwa ba ile ba hwa mafelelong. Lega go le bjalo, dipego tše bjalo tša Beibele di re nea sebaka sa go bonela pele mo go kgahlišago dilo tšeo di tlago.
22 Paradeiseng, Jesu o tla phethagatša karolo ya gagwe e le “tsoxô le bophelô.” (Johane 11:25) O tla tsoša ba dimilione tše di sa balegego, a ba nea sebaka sa go phela ka mo go sa felego Paradeiseng mo lefaseng. (Johane 5:28, 29) Nagana ka go kopanywa gape le bagwera ba pelo-bohloko le ba leloko, bao e lego kgale ba arogantšwe ke lehu, ba gokarelana ba le boemong bja go thaba kudu! Batho ka moka ba tla tumiša Jehofa ka baka la matla a gagwe a tsošološo.
23. Ponagatšo e kgolo go di feta ka moka ya matla a Jehofa e bile efe, gomme ye e kgonthišetša bjang kholofelo ya rena ka bokamoso?
23 Jehofa o neile kgonthišetšo e tiilego wa lwala ya gore dikholofelo tše bjalo ke tša kgonthe. Ponagatšong e kgolo go di feta ka moka ya matla a gagwe, o ile a tsoša Morwa wa gagwe, Jesu, e le sebopiwa se matla sa moya, a mo dira gore e be yena feela a hlatlamago Jehofa. Jesu yo a tsošitšwego o ile a tšwelela go dihlatse tše bonego ka mahlo tše makgolo. (1 Ba-Korinthe 15:5, 6) Bohlatse bjo bjalo e swanetše go ba bjo bo lekanego gaešita le go babelaedi. Jehofa o na le matla a go tsošološa bophelo.
24. Ke ka baka la’ng re ka kgodišega gore Jehofa o tla tsoša bahu, gomme ke kholofelo efe yeo yo mongwe le yo mongwe wa rena a ka e tšeelago godimo?
24 Ga se feela gore Jehofa o na le matla a go tsoša bahu eupša gape o na le kganyogo ya go dira bjalo. Monna yo a botegago Jobo o ile a budulelwa gore a bolele gore Jehofa ge e le gabotse o hlologetšwe go tsoša bahu. (Jobo 14:15) Na ga o gogelwe go Modimo wa rena, yo a fišegelago go diriša matla a gagwe a tsošološo ka tsela e bjalo e lerato? Lega go le bjalo, gopola gore tsogo e fo ba karolo e nngwe ya modiro o mogolo wa tsošološo wa Jehofa wo o letšego ka pele. Ge o dutše o batamela kgaufsi kudu le yena, ka mehla tšeela godimo kholofelo e kgahlišago ya gore o ka kgona gore o be gona moo go bona ge Jehofa a ‘dira dilo ka moka tše mpsha.’—Kutollo 21:5.
^ par. 3 “Mabaka a xo tsoša tšohle” a thomile ge Mmušo wa Mesia o be o hlongwa gomme Kgoši Dafida yo a botegago e le moja-bohwa sedulong sa bogoši. Jehofa o be a holofeditše Dafida gore moja-bohwa wa gagwe o be a tla buša ka mo go sa felego. (Psalme 89:35-37) Eupša ka morago ga ge Babele e fedišitše Jerusalema ka 607 B.C.E, ga go na setlogolo sa Dafida sa motho seo se ilego sa dula sedulong sa bogoši sa Modimo. Jesu, yo a ilego a belegelwa lefaseng e le moja-bohwa wa Dafida, o ile a fetoga Kgoši yeo e bego e le kgale e holofeditšwe ge a be a bewa sedulong sa bogoši legodimong.
^ par. 6 Ka mohlala, Moše, Jesaya, Jeremia, Hesekiele, Hosea, Joele, Amosi, Obadya, Mika le Tsefanya ka moka ga bona ba boletše ka taba ye.
Ithute ka mo go oketšegilego
Morero wa Modimo ka Lefase ke Ofe?
Na morero wa Modimo ka lefase o tla ka wa phethagala? Ge e ba go le bjalo o tla phethagala neng?


text:
Go Lebeletšana le Dikotsi tša Tlhago
Ka ge go direga leboelela ga dikotsi tša tlhago le tshenyo ya tšona go oketšega, motho a ka dira’ng gore a lebeletšane le boemo? Anke re boneng megato e mmalwa e šomago yeo motho a ka e gatago.
Tloga tseleng ya dikotsi.
Beibele e re: “Yo bohlale ke yo a bonego kotsi a ikuta, eupša ba se nago temogo ba fetile ba wela kotsing.” (Diema 22:3) Ye ke keletšo e bohlale e ka dirišwago dinakong tša dikotsi. Ke gabohlale go tšhabela lefelong le le šireletšegilego ge go newa temošo mabapi le go thuthupa ga thabamollo mo go tlago, kgonagalo ya mafula goba tlhaselo ya ledimo. Bophelo bo bohlokwa go feta ntlo goba dilo tše dingwe tše di bonagalago.
Ba bangwe ba ka kgona go kgetha go se dule lefelong leo le hlaselwago ke dikotsi gantši. Molaodi yo mongwe o re: “Kgonagalo ya dikotsi tša tlhago ke e kgolo kudu mafelong a itšego. Ke karolo e nyenyane kudu ya Lefase yeo e lego lefelong le kotsi gomme dikotsi tše dintši tše dikgolo tša nakong e tlago di tla direga mafelong ao.” Ka mohlala, se se ka direga mafelong a melala a mabopong goba mafelong a lego kgauswi le methaladi yeo e bakago tšhišinyego ya lefase. Ge o ka phema go dula mafelong a bjalo ao dikotsi di diregago gantši go ona goba wa hudugela lefelong le le šireletšegilego, o ka fokotša kudu kgonagalo ya go ka hlaselwa ke dikotsi.
Eba le thulaganyo ya seo o tlago go se dira.
Go sa šetšwe megato ka moka ya go itšhireletša yeo o e gatago, o ka ikhwetša o le mohlaselwa wa kotsi e sa lebelelwago. O ka lebeletšana le yona gabonolo ge e ba o ile wa rulaganya e sa le pele. Se se dumelelana gabotse le keletšo e lego go Diema 22:3, yeo e tsopotšwego pejana. Na o lokišeleditše mokotla wa boemo bja tša tšhoganetšo wo o tla o tšeago ge kotsi e fihla? Kgatišo ya 1-2-3 Disaster Education e kgothaletša go ba le dilo tše di latelago: Ditlabakelo tša thušo ya pele, meetse a lego ka mapotlelong, dijo tšeo di sa bolego le mangwalo a bohlokwa. E tla ba gabohlale go ikgopotša le lapa la gago mehuta ya dikotsi tšeo di ka diregago le gore ke eng seo se ka dirwago kotsing e nngwe le e nngwe.
Dula o ena le tswalano ya kgauswi le Modimo.
Se se ka thuša boemong le ge e le bofe. Beibele e bolela ka Modimo e le “Tate wa dikgaugelo le Modimo wa khomotšo yohle, yo a re homotšago ditlaišegong tša rena tšohle.” Temana e nngwe e mo hlalosa e le Modimo “yo a homotšago bao ba nyamilego.”—2 Bakorinthe 1:3, 4; 7:6.
Ee, Modimo o tloga a lemoga maemo ao a welago bao ba bontšhago tumelo go yena. Ke Modimo yo lerato e bile o nea kgothatšo ka ditsela tše di sa swanego. (1 Johane 4:8) Go rapelela moya o matla o mokgethwa wa Modimo e sego mehlolo, go ka nea thušo boemong le ge e le bofe. Moya o mokgethwa o ka gopotša bao ba lebeletšanego le matshwenyego ditemana tša Beibele tšeo di ka ba homotšago le go ba thoba. Ruri bahlanka ba botegago ba Modimo ba tla ikwa go swana le Dafida, kgoši ya Isiraele ya bogologolo, yo a itšego: “Gaešita le ge ke sepela moeding wa kgampi ya leswiswi, ga ke boife selo se sebe, gobane wena o na le nna; molamo wa gago le lehlotlo la gago ke dilo tšeo di nkhomotšago.”—Psalme 23:4.
Go rapelela moya o matla o mokgethwa e sego mehlolo, go ka nea thušo boemong le ge e le bofe
Bakriste gotee ba a thušana.
Lekgolong la pele la nywaga, moporofeta wa Mokriste yo a bitšwago Agabuse o ile a bontšha gore “tlala e kgolo e tla tloga e wela lefase ka moka; e lego yeo ruri e ilego ya ba gona mehleng ya Kelaudio.” Tlala e ile ya kgoma kudu bontši bja barutiwa ba Jesu kua Judea. Ke’ng seo se ilego sa dirwa ke barutiwa ba mafelong a mangwe ge ba ekwa ka tlalelo ya Bakristegotee le bona? Pego e re: “Barutiwa ba ikemišetša go romela tirelo ya thušo go bana babo bona bao ba dulago Judea, yo mongwe le yo mongwe wa bona go ya kamoo a bego a ka kgona ka gona.” (Ditiro 11:28, 29) Ka lerato ba ile ba arabela ka gore ba romele ditlabakelo tša tlhakodišo.
Bakristegotee ba thušana go lebeletšana le ditlamorago tša dikotsi
Bahlanka ba Modimo ba arabela ka tsela e swanago lehono ge masetlapelo a direga. Dihlatse tša Jehofa di tsebja kudu ka go thuša badumedigotee le tšona. Ka mohlala, ge tšhišinyego e matla ya lefase e be e hlasela Chile ka February 27, 2010, Dihlatse tša Jehofa di ile tša arabela ka go akgofa go thušeng bao ba hlasetšwego. Karla, yoo legae la gagwe le ilego la gogolwa ke tsunami, o anegile ka gore: “E bile mo go homotšago le mo go kgothatšago go bona ge ka letšatši le le latelago [Dihlatsegotee] di goroga di etšwa mafelong a mangwe go tlo re thuša. Ga go pelaelo gore Jehofa o be a re homotša ka ditiro tše dibotse tša baithaopi bao. Ke ile ka ikwa ke ratwa e bile ke šireletšegile.” Rakgolo’agwe, yo e sego Hlatse, o ile a bona thušo yeo e bego e newa. O itše: “Se se tloga se fapane kudu le seo ke se bonego kerekeng ya ka ka nywaga e mentši.” Seo a se bonego se ile sa mo tutueletša go kgopela Dihlatse tša Jehofa go ithuta Beibele le yena.
Go kopanela le bao ba ratago Modimo e ka ba thušo e kgolo dinakong tša tlalelo. Lega go le bjalo, na go tla ka gwa ba le nako yeo ka yona dikotsi di ka se sa hlwago di eba gona lefaseng? Anke re boneng seo se bolelwago ke Beibele ka taba ye.


text:
KGAOLO 16
Jesu o Fišegela Borapedi bja Therešo
JESU O HLWEKIŠA TEMPELE
Ka morago ga lenyalo la kua Kana, Jesu o leba Kaperenaume. Mmago Jesu le banababo ka motswadi o tee—Jakobo, Josefa, Simone le Judase—ba sepela le yena.
Eupša ke ka baka la’ng Jesu a eya Kaperenaume? Motse wo o eme mo o bonagalago go feta wa Natsaretha goba wa Kana gomme go bonagala e le o mogolwanyana. Le gona, barutiwa ba Jesu ba bantši bao a sa tšwago go ba hwetša ba dula Kaperenaume goba kgauswi le yona. Ka gona Jesu a ka ba tlwaetša ka tsela e itšego tikologong ya gabo bona.
Ge a le Kaperenaume, Jesu gape o dira mediro e makatšago. Ka gona batho ba bantši ba motseng le ba tikologong ya kgauswi ba kwa ka dilo tšeo a di dirago moo. Eupša Jesu le bagwera ba gagwe, e lego banna ba ineetšego ba Bajuda, kgauswinyane ba swanetše go wela tsela ba ye Jerusalema Pasekeng ya 30 C.E.
Ge ba le tempeleng kua Jerusalema, barutiwa ba Jesu ba bona selo se sengwe seo se kgahlišago kudu ka Jesu, seo se fapanego le seo ba se bonego peleng.
Molao wa Modimo o laela Baisiraele go dira dihlabelo tša diphoofolo tempeleng, gomme baeti ba nyaka dijo nakong ya ge ba le moo. Ka gona Molao o dumelela bao ba yago Jerusalema go tšwa mafelong a kgole gore ba tle le tšhelete ya go reka “dikgomo, dinku, dipudi,” le dilo tše dingwe tšeo di nyakegago ge ba le moo motseng. (Doiteronomio 14:24-26) Ka baka leo, barekiši kua Jerusalema ba rekišetša diphoofolo goba dinonyana ka lapeng le legolo la tempele. Le gona ba bangwe ba bona ba hlalefetša batho ka go ba lefiša tšhelete e ntši kudu.
A galefile kudu, Jesu o kgothola ditšhelete tša tšhipi tša baananyi, a phekgola ditafola tša bona gomme a raka banna bao. Ke moka Jesu o re: “Tlošang dilo tše mo! Tlogelang go dira ntlo ya Tate ntlo ya thekišetšo!”—Johane 2:16.
Ge barutiwa ba Jesu ba bona se, ba gopola boporofeta bjo bo lego mabapi le Morwa wa Modimo bjo bo rego: “Ke tla jewa ke phišego ya ntlo ya gago.” Eupša Bajuda ba a botšiša ba re: “Ka ge o dira dilo tše, ke pontšho efe ye o ka re bontšhago yona?” Jesu o a araba o re: “Phušolang tempele ye gomme ke tla e tsoša ka matšatši a mararo.”—Johane 2:17-19; Psalme 69:9.
Bajuda ba nagana gore Jesu o bolela ka tempele ya kgonthe kua Jerusalema, ka gona ba botšiša ba re: “Tempele ye e agilwe ka nywaga e masomenne-tshela, fela na wena o re o tla e tsoša ka matšatši a mararo?” (Johane 2:20) Lega o le bjalo, Jesu o bolela ka mmele wa gagwe e le tempele. Ka morago ga nywaga e meraro, barutiwa ba gagwe ba gopola mantšu a ge a tsošitšwe bahung.
Ithute ka mo go oketšegilego
Eliya O Ile a Emela Borapedi bja Therešo
Re ka ekiša Eliya bjang ge re dirišana le bao ba ganetšago seo Beibele e se rutago?


text:
TABA YA LETLAKALA LA KA NTLE: NA O SWANETŠE GO BOIFA BOFELO BJA LEFASE?
Na o Swanetše go Boifa Bofelo bja Lefase?
O ikwa bjang ka December 21, 2012, e lego letšatšikgwedi la almanaka ya Maya leo ba bantši ba bego ba dutše ba re le tla tliša diphetogo tša lefase ka bophara? Go ithekgile ka seo o bego o se letetše, o ka ikwa o imologile, o nyamile goba o tenegile. Na e be e fo ba polelelopele e nngwe e fošagetšego ka bofelo bja lefase?
Go thwe’ng ka “bofelo bja lefase” bjoo bo hlalositšwego ka Beibeleng? (Mateo 24:3, Phetolelo ya Kgale) Ba bangwe ba boifa gore lefase le tla fišwa ka mollo. Ba bangwe ba kgahlegela ditiragalo tša bofelo bja lefase. Ba bantši ba fo ba ba lapišitšwe ke go botšwa gore bofelo bo kgauswi. Eupša na tšeo e ka ba e le go arabela nonwaneng goba therešong?
O ka makatšwa ke go tseba seo ge e le gabotse Beibele e se bolelago ka bofelo bja lefase. Beibele ga e fo nea mabaka a go fagahlela bofelo eupša gape e bolela ka kgakanego yeo e ka bago gona ge bofelo bo bonagala bo sa fihle ka pela. Re go kgothaletša go ela hloko dikarabo tša Beibele tša dipotšišo tše dingwe tše di tlwaelegilego ka bofelo bja lefase.
Na lefase le tla fišwa ka mollo?
KARABO YA BEIBELE: “[Modimo] o theile lefase godimo ga metheo ya lona; le ka se tsoge le thekesetše go iša mehleng ya neng le neng, le ka mo go sa felego.”—PSALME 104:5.
Lefase le ka se fedišwe, e ka ba ka mollo goba ka tsela le ge e le efe. Go e na le moo, Beibele e ruta gore polanete ye ke legae la batho la ka mo go sa felego. Psalme 37:29 e re: “Baloki bona e tla ba beng ba lefase, ba tla dula mo go lona ka mo go sa felego.”—Psalme 115:16; Jesaya 45:18.
Ka morago ga ge Modimo a bopile lefase, o ile a re e be e le ‘le lebotse kudu,’ gomme o sa dutše a ikwa ka tsela yeo. (Genesi 1:31) Go e na le go rera go le fediša, o holofetša go “senya bao ba senyago lefase” le go le šireletša gore le se senyetšwe sa ruri.—Kutollo 11:18.
Lega go le bjalo, o ka ipotšiša ka 2 Petro 3:7. Temana yeo ya Beibele e re: “Magodimo le lefase tšeo gona bjale di lego gona di boloketšwe mollo.” Na se ga se bontšhe gore lefase le tla fišwa ka mollo? Ge e le gabotse, Beibele ka dinako tše dingwe e diriša mantšu “magodimo,” “lefase,” le “mollo” ka tsela ya seswantšhetšo. Ka mohlala, ge Genesi 11:1 e re: “Lefase ka moka le be le bolela leleme letee,” e diriša “lefase” go swantšhetša lekoko la batho.
Taba e dikologilego 2 Petro 3:7 e bontšha gore magodimo, lefase le mollo tšeo go bolelwago ka tšona moo ke tša seswantšhetšo. Ditemana 5 le 6 di bapiša taba ye le Meetsefula a mehleng ya Noa. Lebakeng leo, lefase la bogologolo le ile la fedišwa, eupša polanete ya rena ga se ya ka ya nyamela. Go e na le moo, Meetsefula a ile a fediša lekoko la batho ba šoro, goba “lefase.” A ile a fediša le “magodimo” a mohuta o itšego—batho bao ba bego ba buša lekoko leo la batho. (Genesi 6:11) Ka tsela e swanago, 2 Petro 3:7 e bolela e sa le pele ka phedišo ya sa ruri yeo e swanago le ya mollo ya lekoko le kgopo la batho gotee le mebušo ya lona e nago le bomenetša.
Go tla direga eng bofelong bja lefase?
KARABO YA BEIBELE: “Lefase le a feta gomme go bjalo le ka kganyogo ya lona, eupša yo a dirago thato ya Modimo o dula a le gona ka mo go sa felego.”—1 JOHANE 2:17.
“Lefase” leo le tlago go feta ga se polanete ye eupša ke lefase la batho bao maphelo a bona a sa sepedišanego le thato ya Modimo. Go fo swana le ge ngaka ya go bua e ka tloša serurugi seo se nago le kankere bakeng sa go phološa molwetši, Modimo o tla ‘fediša’ ba kgopo e le gore batho ba lokilego ba ka thabela bophelo e le ka kgonthe mo lefaseng. (Psalme 37:9) Ka kgopolo yeo, “bofelo bja lefase” ke selo se sebotse.
Pono e bjalo e nepagetšego ka “bofelo bja lefase” e umakwa ke diphetolelo tša Beibele, tšeo di fetolelago polelwana ye e le “bofelo bja tshepedišo ya dilo,” goba “bofêlô bya mabaka.” (Mateo 24:3; Beibele ya Sepedi) Ka ge go tlo phologa batho le lefase le nakong ya bofelo, na ga go bonagale go kwagala gore mehla e mefsa, tshepedišo e mpsha ya dilo, e be e tla latela? Karabo ya Beibele ke ee, ka gobane e bolela ka “[tshepedišo] e tlago ya dilo.”—Luka 18:30.
Jesu o biditše nako ye yeo e tlago gore ke “go mpshafatšwa ga dilo tšohle.” Nakong yeo, o tla bušetša batho maemong ao Modimo a bego a a rerile mathomong. (Mateo 19:28, New International Version) Nakong yeo re tla thabela
- Lefase la paradeise leo le nago le polokego le katlego.—Jesaya 35:1; Mika 4:4.
- Mošomo wo o nago le morero le o kgotsofatšago. —Jesaya 65:21-23.
- Go fodišwa ga malwetši ka moka.—Jesaya 33:24.
- Go bušetšwa bofseng.—Jobo 33:25.
- Go tsošwa ga bahu.—Johane 5:28, 29.
Ge e ba re dira “thato ya Modimo,” e lego seo a se kgopelago go rena, ga go nyakege gore re boife bofelo bja lefase. Go e na le moo, re ka bo fagahlela.
Na bofelo bja lefase bo kgauswi e le ka kgonthe?
KARABO YA BEIBELE: “Ge le bona dilo tše di direga, le tsebe gore Mmušo wa Modimo o batametše.”—LUKA 21:31.
Ka pukung ya The Last Days Are Here Again, Moprofesara Richard Kyle o ngwala gore “phetogo yeo e sa letelwago le tšharakano ya tša leago di baka maemo ao a dirago gore go akanyetšwe gore bofelo bja lefase bo tla tla neng.” Go ba bjalo kudukudu ge go bonagala go le thata go hlalosa phetogo yeo gotee le tšharakano.
Lega go le bjalo baporofeta ba Beibele bao ba boletšego ka bofelo ba be ba sa leke go hlalosa ditiragalo tše sa kgahlišego tša mehleng ya bona. Go e na le moo, ba be ba buduletšwe ke Modimo gore ba hlalose maemo ao a bego a tla bontšha bofelo bjo bo batamelago bja lefase. Ela hloko tše dingwe tša diporofeto tšeo gomme o dire phetho ya ge e ba di phethagala mo mehleng ya rena.
- Dintwa, ditlala, ditšhišinyego tša lefase le mauba a malwetši a bolayago.—Mateo 24:7; Luka 21:11.
- Koketšego e kgolo ya bosenyi.—Mateo 24:12.
- Go senywa ga lefase ke batho.—Kutollo 11:18.
- Batho bao ba ithatago, ba ratago tšhelete le maipshino eupša ba sa rate Modimo.—2 Timotheo 3:2, 4.
- Go phuhlama ga malapa.—2 Timotheo 3:2, 3.
- Go se šetše ga batho ka kakaretšo bohlatse bja gore bofelo bo e tla.—Mateo 24:37-39.
- Go bolelwa ga ditaba tše dibotse tša Mmušo wa Modimo lefaseng ka bophara.—Mateo 24:14.
Bjalo ka ge Jesu a boletše, ge re bona “dilo tše ka moka” a re tsebeng gore bofelo bja lefase bo batametše. (Mateo 24:33) Dihlatse tša Jehofa di dumela gore bohlatse bjoo bo a kgodiša, e bile di botša ba bangwe ka tumelo ya tšona ka go dira boboledi dinageng tše 236.
Na ditebelelo tše fošagetšego mabapi le bofelo bja lefase di ra gore bofelo bo ka se tsoge bo tlile?
KARABO YA BEIBELE: “Nakong ya ge batho ba re: ‘Go na le khutšo le polokego,’ ke moo tshenyego ya tšhoganyetšo e tla ba welago gateetee go etša dihlabi tša mosadi wa moimana; ba ka se ke ba phonyokga le gatee.” —1 BATHESALONIKA 5:3.
Beibele e swantšha tshenyego ya lefase le mathomo a lešoko la mosadi wa moimana—dihlabi tša mma yoo ga di phemege e bile di tla gateetee. Nako yeo e lebišago bofelong le yona e swana le boimana, ka gobane mosadi wa moimana o lemoga maswao ao a dulago a oketšega a gore o tlo belega. Ngaka ya gagwe e ka akanyetša nako ya go belega; lega go le bjalo, gaešita le ge tiragalo yeo e ka diega, o tla dula a kgodišegile gore ngwana o tla belegwa go se go ye kae. Ka mo go swanago, ditebelelo le ge e le dife tše fošagetšego mabapi le bofelo ga di fetoše dikarolo tše nepagetšego tšeo di bontšhago gore ye ke ‘mehla ya bofelo.’—2 Timotheo 3:1.
O ka botšiša gore: ‘Ge e ba pontšho ya gore bofelo bo kgauswi e le molaleng ka tsela ye, ke ka baka la eng batho ba palelwa ke go e lemoga?’ Beibele e bontšha gore ge bofelo bo batametše, ba bantši ba tla tšeela fase bohlatse bjoo. Go e na le go dumela gore go na le diphetogo tše dikgolo mehleng ya bofelo, ba tla kwera ka gore: “Ga e sa le go tloga letšatšing leo borakgolokhukhu ba rena ba robetšego ka lona lehung, dilo tšohle di sa le ka tsela yeo di bego di le ka yona mathomong a tlholo.” (2 Petro 3:3, 4) Ka mantšu a mangwe, pontšho ya mehla ya bofelo e bonagala gabotse, eupša ba bantši ba tla e hlokomologa.—Mateo 24:38, 39.
Sehlogo se se hlahlobile bohlatse bjo bongwe feela bja Mangwalo bja gore bofelo bo kgauswi. * Na o ka rata go ithuta ka mo go oketšegilego? Ge e ba go le bjalo, o re’ng o sa ikgokaganye le Dihlatse tša Jehofa gomme o dumele go ithuta Beibele le tšona ntle le tefo? Di ka ithuta le wena legaeng la gago, goba lefelong le lengwe leo le kgethwago ke wena, goba gaešita le ka mogala. Selo feela seo se nyakegago ke nako ya gago, gomme o tla holega kudu.
^ ser. 39 Bakeng sa tsebišo e oketšegilego, bona kgaolo 9 e rego, “Na re Phela ‘Mehleng ya Bofelo’?,” ya puku ya Ke Eng Seo ge e le Gabotse Beibele e se Rutago? yeo e gatišitšwego ke Dihlatse tša Jehofa.
Ithute ka mo go oketšegilego
Na re Phela “Mehleng ya Bofelo”?
Ela hloko kamoo ditiro le boitshwaro bja batho bjo bo re dikologilego bo hlatselago gore ga bjale re phela “mehleng ya bofelo” yeo Beibele e boletšego ka yona e sa le pele.
Ke Eng Seo se Diregago Thutong ya Beibele?
Lefaseng ka bophara, Dihlatse tša Jehofa di tsebega ka go etela batho magaeng a bona go ba swarela thuto ya mahala ya Beibele. Bona kamoo e swarwago ka gona.


text:
JUNE 11, 2014
TURKEY
Kgoro ya Yuropa ya Ditokelo tša Batho e Dumelelana le Dihlatse tše Nne tša Kua Turkey Tšeo di Ganago go Tsenela Bošole ka Baka la Letswalo
Ka June 3, 2014, Kgoro ya Yuropa ya Ditokelo tša Batho e dumelelane ka lentšu letee gore mmušo wa Turkey ga se o hlomphe Tumelelano ya Yuropa * ge o be o golega Dihlatse tša Jehofa tše nne ka ge di ile tša gana go tsenela bošole ka baka ka letswalo. Çağlar Buldu, Bariş Görmez, Ersin Ölgün le Nevzat Umdu, ba ganne go tsenela bošole ka baka la ditumelo tša bona tša bodumedi. Kahlolo ya ECHR e bontšhitše gore: “Megato yeo e tšerwego kgahlanong le Dihlatse tše ... e bile go tsenatsenana ga ditokelo tša batho mo go sa nyakegego go ya ka Article 9 ya Tumelelano yeo.”
Dihlatse tše tše nne di ile tša dira boipiletšo Kgorong ya Tsheko kgahlanong le mmušo wa Turkey ka March 17, 2008, molatong wa (Buldu and Others v. Turkey) di bolela gore mmušo wa Turkey o paletšwe ke go hlompha tokologo ya tšona ya bodumedi ge o be o tšwela pele go di sekiša le go di golega ka baka la go gana go tsenela bošole. Ka moka ga tšona, di be di tla fela di biletšwa bošoleng ka makga a fetago a 30, tša golegwa mengwaga e fetago e tshela le go išwa dikampeng tša bošole.
ECHR e ntšhitše kahlolo ya yona ka gore: “Go gana ga Dihlatse tšeo tša Jehofa go dira mediro ya bošole ka baka la letswalo go tloga go bontšha gore di phetha mediro ya tšona ya bodumedi. Kgoro ya Tsheko ga e na pelaelo gore go golegwa ga Dihlatse tšeo, . . . le go dula di sekišetšwa melato ya bosenyi, . . . go tliša tšhitišo tokologong ya tšona ya bodumedi yeo e kgonthišeditšwego go Article 9 ya Tumelelano yeo.”
Ye ke kahlolo ya boraro kgahlanong le mmušo wa Turkey ya mabapi le taba ya go gana go tsenela bošole ka baka la letswalo, go latela kahlolo ya ECHR yeo e bego e dumelelana le molato wa Feti Demirtaş ka 2012 le wa Yunus Erçep ka 2011. Melatong e mengwe ka 2012, Komiti ya Ditokelo tša Batho ya UN e ile ya dumelelana le Dihlatse tše dingwe tše pedi tša kua Turkey, e lego Cenk Atasoy le Arda Sarkut, bao le bona ba ilego ba gana go tsenela mediro ya bošole ka baka la letswalo.
Kua Yuropa, ka July 7, 2011, go bile le phetogo e kgolo ya mabapi le taba ye ge Komitikgolo ya ECHR e ntšha kahlolo molatong wa Bayatyan v. Armenia. Ka lekga le pele, ECHR e hweditše gore Article 9 ya Tumelelano ya Yuropa e šireletša bao ba ganago go tsenela mediro ya bošole ka baka la letswalo. Dinaga ka moka tšeo e lego ditho tša Lekgotla la Yuropa di be di tlangwa ke kahlolo yeo. Kahlolong ya molato wa Bayatyan, dikahlolong tše tharo tša ECHR tšeo di lego kgahlanong le mmušo wa Turkey le tše dingwe tšeo di swanago le tša ECHR di gapeletša mmušo wa Turkey le dinaga tšeo e lego ditho tša lekgotla leo gore di hlahlobe lefsa tsela yeo di swarwago bao ba ganago go tsenela bošole ka baka la letswalo le go fetoša molao wa tšona gore o sepedišane le seo se kgonthišeditšwego ke Tumelelano yeo.
James E. Andrik, ramolao yo mongwe yo a bego a emela Dihlatse tše tše nne molatong wo, o boletše gore: “Gaešita le ge go se na Dihlatse tšeo di lego kgolegong kua Turkey tšeo ga bjale di golegilwego ka ge di gana go tsenela bošole ka baka letswalo, mmušo o tšwela pele go sekiša masogana a Dihlatse ao a ganago go tsenela bošole ka baka la letswalo. Re holofela gore kahlolo ya morago bjale molatong wa Buldu and Others v. Turkey e tla tutueletša mmušo wa Turkey go hlompha tokelo ya batho ya motheo ya go ba le tokologo ya letswalo.”
^ ser. 2 Article 3, e mabapi le go thibela go tlaiša le go swara batho ka sehlogo goba go ba theola seriti; Article 6, ke ya tokelo ya tsheko ka go se bebe sefahlego; Article 9, ke ya tokologo ya go bolela seo motho a se naganago, tokelo ya go dira dilo ka go ya ka letswalo le ya bodumedi.


text:
Seo ke se Kgethilego ge ke be ke sa le Ngwana
Ke be ke na le nywaga e lesome feela ka 1985 ge bana ba go tšwa Cambodia ba goroga sekolong seo ke bego ke tsena go sona kua Columbus, Ohio, U.S.A. Mošemanyana yo mongwe gare ga bona o be a tseba mantšu a sego kae a Seisemane. A diriša diswantšho, o ile a thoma go nkanegela dinonwane tše di boifišago tšeo di bego di tletše tlaišo, polao le batho ba go tšhaba. Ke be ke lla bošego ge ke be ke nagana ka bana bao. Ke be ke nyaka go ba botša ka kholofelo ya Paradeise le tsogo, eupša ba be ba sa kwešiše segagešo. Gaešita le ge ke be ke sa le mošemanyana, ke ile ka phetha ka go ithuta se-Cambodia gore ke tle ke kgone go botša barutwanagotee le nna ka Jehofa. Ka nako yeo ke be ke sa lemoge kamoo phetho yeo e bego e tla kgoma bophelo bja ka ka gona.
Go ithuta se-Cambodia go be go le thata. Ke nyakile ke tlogela ka makga a mabedi, eupša Jehofa o ile a nkgothatša a diriša batswadi ba ka. Ge nako e dutše e eya, barutiši le barutwanagotee le nna ba ile ba ntlhohleletša go phegelela mošomo wa maemo. Eupša ke be ke nyaka go ba mmulamadibogo, ka gona sekolong se se phagamego ke ile ka kgetha dithuto tšeo di bego di tla nthuša go hwetša mošomo wa nakwana e le gore ke fihlelele pakane ya ka. Ka morago ga sekolo, ke be ke fela ke šoma le babulamadibogo ba bangwe bodireding. Le gona ke ile ka ithaopela go ruta barutwana ba bangwe Seisemane e lego selo seo se ilego sa nkhola kudu ka morago.
Ge ke be ke na le nywaga e 16, ke ile ka kwa gore go na le sehlopha sa leleme la se-Cambodia kua Long Beach, California, U.S.A. Ke ile ka etela moo gomme ka ithuta go bala se-Cambodia. Gateetee ge ke feditše sekolo, ke ile ka ba mmulamadibogo gomme ka tšwela pele ke nea bohlatse go batho ba Cambodia bao ba bego ba dula kgauswi le gagešo. Ge ke be ke na le nywaga e 18, ke ile ka nagana ka go hudugela Cambodia. E be e sa dutše e le lefelo le kotsi, eupša ke be ke tseba gore batho ba sego kae go ba dimilione tše lesome bao ba dulago nageng yeo ba be ba kwele ditaba tše dibotse tša Mmušo. Ka nako yeo, go be go na le phuthego e tee feela ya bagoeledi ba 13 nageng ka bophara. Ke ile ka etela Cambodia ka lekga la pele ge ke be ke na le nywaga e 19. Ka morago ga nywaga e mebedi, ke ile ka hudugela moo. Ke ile ka hwetša mošomo wa nakwana wa go fetolela le go ruta Seisemane gore ke iphediše bodireding. Ge nako e dutše e eya, ke ile ka nyala mosadi yo a nago le dipakane tša go swana le tša ka. Bobedi bja rena re thabetše go thuša batho ba bantši ba Cambodia gore ba ineele go Modimo.
Jehofa o nneile ‘tše pelo ya ka e di kgopetšego.’ (Ps. 37:4) Go dira batho barutiwa ke mošomo wo o kgotsofatšago kudu go feta mešomo e mengwe ka moka. Nywageng e 16 yeo ke e feditšego ke le Cambodia, phuthego yela e nyenyane ya bahlanka ba Jehofa ba 13 e tšwile diphuthego tše 12 le dihlopha tše nne tšeo di lego lekatana!—Ka ge go anega Jason Blackwell.


text:
Puku ya Ngwaga ya Dihlatse tša Jehofa ya 2014
Bala ka dintlhakgolo tša Sierra Leone le Guinea, gomme o ipshine ka diphihlelo tše di kgothatšago tša lefaseng ka bophara.
Temana ya Ngwaga ya 2014
Temana ya rena ya ngwaga ya 2014 e re: “Mmušo wa Gago a o tle.”
Lengwalo le le Tšwago go Sehlopha se Bušago
O tla kgothatšwa ke lengwalo le borutho le le le agago moyeng leo le tšwago go Sehlopha se Bušago.
Mokgatlo wo o Tšwelago Pele
Go a bonagala gore Jehofa o hlahla go hudušwa ga ntlokgolo ya lefase kua New York City.
JW.ORG
—“Bohlatse go Ditšhaba Tšohle”
Wepesaete ya rena e thuša gore ditaba tše dibotse tša Mmušo wa Modimo di fihlelele batho ba “ditšhaba tšohle.”
Ba Leboga BOKGOBAPUKU BJA INTHANETENG
Bao ba dirišago sedirišwa se sa Beibele seo se nago le mohola sa go dira nyakišišo ba re romela mangwalo a ditebogo.
Dibidio tša Dipopaye di Kgoma ba Dipelo tše Dibotse
Bona mafelelo a mabotse ao dibidio tše di bago le ona go bana le go malapa lefaseng ka moka.
Go Bona Histori ya Rena e Kgahlišago
Bala ka diswantšho tše difsa tše ipiletšago tšeo di akaretšago histori ya Dihlatse tša Jehofa le tatelano ya ditiragalo tša Bokriste.
Pego ya Dikgorong tša Tsheko
Dipego tše tša dikgorong tša tsheko tše di tšwago dinageng tše 12 di bontšha gore Dihlatse tša Jehofa di sa lebeletšane le mathata a mantši mabapi le tokologo ya borapedi.
Dipego
—Ditaba tše di Tšwago Lefaseng ka Bophara
Dihlatse tša Jehofa di dira maiteko a magolo a go aga mafelo ao a hlomphegago a borapedi le go tla dibokeng.
Go Neelwa ga Makala
Bala tše dingwe tša dintlhakgolo tša ditiragalo tše tšeo di thabišago tša lefaseng ka bophara.
Afrika
Batho ba Afrika ba amogela therešo ya Beibele gomme e kgoma maphelo a bona kudu. Bala ka motho yo e bego e le letagwa yoo a bego a kgoga disekerete tše 60 ka letšatši.
Amerika
Diphihlelo tše di latelago di bontšha gore go thuša batho ba bangwe le go ba ruta therešo ya Beibele le ge re ganetšwa, go ka ba le mafelelo a mabotse.
Asia le Middle East
Go phegelela bodireding go a putsa. Bala ka maiteko ao a ilego a dirwa go thuša monna yo e lego sefofu, sefoa le semumu go kwešiša gore Modimo o na le taba le yena.
Yuropa
Mabarebare a ka dira gore motho a be le kgethollo. Ithute kamoo lenaneo la radiong le ilego la fediša kgethollo kgahlanong le Dihlatse tša Jehofa.
Oceania
Go ngwala mangwalo ke tsela e nngwe ya go phatlalatša therešo ya Beibele kua Christchurch, New Zealand. Ke ka baka la’ng ba bangwe ba bitša mangwalo a gore ke “Mangwalo a go tšwa go Modimo?”
Dintlhakgolo tša Sierra Leone le Guinea
Ithute ka mo go oketšegilego ka dinaga tše, batho ba gona, bodumedi le leleme la bona.
1915-
1947 Mehleng ya Pele (Karolo 1)
Ka 1915, mohlanka wa Jehofa wa mathomo yo a kolobeditšwego o ile a fihla Freetown. Batho ba bantši ba be ba thabela molaetša wa Beibele.
1915-
1947 Mehleng ya Pele (Karolo 2)
Baruti ba be ba rerile go tswalela batho ba Modimo melomo, eupša Jehofa ‘o ile a dira gore ditiro tša bona tše mpe di boele godimo ga bona.’
1915-
1947 Mehleng ya Pele (Karolo 3)
Phuthego ya Freetown e ile ya “swarega kudu ka lentšu.”
“Pele Ngwaga wo o Fela, o tla be o Hwile”
Zachaeus Martyn o be a sepela dikhilomithara tše seswai gabedi mo bekeng a theoga le go rotoga thabeng gore a be gona dibokeng tša Dihlatse tša Jehofa. Ke’ng seo se bego se mo kgodišitše gore o hweditše therešo ya Beibele?
Ba be ba Mmitša “Bible” Brown
William R. Brown o ile a nea bohlatse Dihlakahlakeng ka moka tša Caribbean le kua Afrika Bodikela. Ithute lebaka leo a bego a nagana gore o bile le e nngwe ya ditokelo tše kgolo kudu tšeo motho a ka bago le tšona.
1945-1990 ‘Go Tliša ba Bantši go Lokeng’
—Dan. 12:3. (Karolo 1)
Modiro wa boboledi o be o tlo katološwa kudu. Baromiwa ba ile ba romelwa gore ba yo thuša ka modiro.
Ba be ba Nyaka go e Bogela
Ka 1956, filimi ya ‘The New World Society in Action’ e ile ya bontšhwa batho kua Freetown, Sierra Leone. Na go na le bao ba bego ba tla tla go e bogela?
1945-1990 ‘Go Tliša ba Bantši go Lokeng’
—Dan. 12:3. (Karolo 2)
Dihlatse tša Jehofa kua Sierra Leone di tsebja kudu e le batho bao ba hlomphago lenyalo.
1945-1990 ‘Go Tliša ba Bantši go Lokeng’
—Dan.12:3. (Karolo 3)
Ke ka baka la’ng boradipolotiki ba mokgatlo wa Poro ba ile ba tliša dingongorego kgorong tša gore modiro wa Dihlatse tša Jehofa o thibelwe?
Mekgatlo ya ka Sephiring
Mekgatlo ya ka sephiring yeo e atilego kua Afrika Bodikela e na le tutuetšo efe maphelong a basadi le banna ba moo?
1945-1990 ‘Go Tliša ba Bantši go Lokeng’
—Dan. 12:3. (Karolo 4)
Diphuthego di be di swara diklase tša go ithuta go bala le go ngwala gore di thuše batho go gola moyeng. Ge batho ba oketšegilego ba be ba ithutile go bala, go ile gwa nyakega bafetoledi ba oketšegilego.
Dipetšhe tša Kopano e be e le Dipaseporoto tša Rena
Baeng ba ile ba feta bjang mollwaneng wa Guinea gore ba be gona kopanong ba se na mangwalo a molao goba dipaseporoto?
Jehofa o Nthušitše
Jay Campbell yo a swerwego ke bolwetši bja polio o be a nyaka go ya thutong ya Beibele ya phuthego. O ile a re o tla tla a sepela ka dikota tša gagwe. Na o ile a kgona?
1991-2001 ‘Sebešong sa Tlaišo’
—Jes. 48: 10 (Karolo 1)
Go sa šetšwe ntwa, Dihlatse le batho ba bangwe ba ile ba hwetša thušo ya nama le khomotšo ya moya. Ba thušitšwe ke’ng go ba le matla le sebete?
1991-2001 ‘Sebešong sa Tlaišo’
—Jes. 48: 10 (Karolo 2)
Nakong yeo ya mathata, Dihlatse tša Jehofa di ile tša ‘tšwela pele di sa kgaotše di ruta e bile di tsebatša ditaba tše dibotse.’
Mošemanyana wa Lešole o Fetoga Mmulamadibogo wa ka Mehla
Mošemane yo mongwe yoo e lego lešole la marabele o gopola tsela e borutho yeo a ilego a amogelwa ka yona ge a be a eya dibokeng tša Dihlatse tša Jehofa. O ile a tutuetšwa ke’ng gore a fetole mekgwa ya gagwe?
Re Phonyokgile Mašole a Marabele
Go sa šetšwe ntwa le dikgohlano kua Pendembu, go tlile bjang gore Dihlatse tše mmalwa di se bolawe nakong ya ntwa ya 1991?
Monna wa le-Watchtower
Yo mongwe wa Dihlatse tša Jehofa o be a sepediša dikgatišo tša mokgatlo nakong ya ntwa ya selegae. O be a kgona bjang go sepediša dikgatišo tšeo le dilo tše dingwe go tloga Freetown go ya Conakry, Guinea?
Selo se Sekaone go Phala Ditaamane
Tamba Josiah o be a šoma moepong wa taamane pele e eba Hlatse ya Jehofa. Ke ka baka la’ng a ikwa eka o hweditše selo se sengwe se sekaone go feta ditaamane?
2002-2013 Ditiragalo tša Morago Bjale (Karolo 1)
Ka morago ga ntwa ya selegae, diphuthego di ile tša hlongwa, Diholo tša Mmušo tša agwa gomme babulamadibogo bao ba kgethegilego ba ile ba abelwa go yo hlankela moo go nago le Dihlatse tše mmalwa.
2002-2013 Ditiragalo tša Morago Bjale (Karolo 2)
Lehono Dihlatse tša Jehofa dinageng tšeo tše pedi di kgodišegile gore batho ba bantši ba tla amogela ditaba tše dibotse tša Mmušo.
Ke be ke Ikemišeditše go Hlankela Jehofa
Philip Tengbeh le mosadi wa gagwe ba ile ba tšhaba ge mašole a marabele a thopa motse wa gabo bona kua Koindu. Ba ile ba thuša go aga Diholo tša Mmušo tše hlano le ge ba be ba dula dikampeng tša bafaladi.
Ke Ile ka Rata Sierra Leone
Cindy McIntire o ile a hlankela e le moromiwa mo Afrika go tloga ka 1992. O anega seo se dirilego gore a tloge a rata go dira boboledi kua Sierra Leone.
Nywaga e Lekgolo e Fetilego
—1914
1914, e lego ngwaga woo Barutwana ba Beibele ba bego ba dutše ba o tsebatša, ga bjale o be o fihlile.


text:
MAHUMO AO A LEGO KA LENTŠUNG LA MODIMO | ESERA 6-10
Jehofa o Nyaka Bahlanka Bao ba Nago le Boikemišetšo bjo Bobotse
Esera o ile a dira ditokišetšo tša go boela Jerusalema
Esera o hwetša tumelelo ya Kgoši Arithasasitha ya go boela Jerusalema go yo tšwetša pele borapedi bja Jehofa moo
Kgoši e ile ya nea Esera ‘sohle seo a ilego a se kgopela’ bakeng sa ntlo ya Jehofa—gauta, silifera, korong, beine, makhura le letswai, gomme dilo tše ka moka di be di feta ditolara tša Amerika tše 100 000 000 ka tšhelete ya lehono
Esera o be a bota Jehofa gore a šireletše bahlanka ba Gagwe
Go boela Jerusalema go be go ka se be bonolo
Tsela yeo e be e ka ba monabo wa dikhilomithara tše 1 600 gomme e feta tikologong e kotsi
Leeto leo le tšere mo e ka bago dikgwedi tše nne
Bao ba boilego ba be ba swanetše go ba le tumelo tiilego, ba fišegele borapedi bja therešo e bile ba be le sebete
ESERA O ILE A SEPELA LE . . .
Gauta le silifera tša boima bja ditalente tše fetago tše 750, boima bjo bo ka bago bo lekana le ditlou tše tharo tše ditona tša Afrika!
BAO BA ILEGO BA BOA BA ILE BA LEBELETŠANA LE DITLHOHLO TŠE . . .
Bahlasedi, ditikologo tša maganata le diphoofolo tše kotsi tša lešokeng


text:
Nka Ganetša Diteko Bjang?
Seo o ka se dirago
Sa pele, tseba gore o tlo ikarabela ka ditiro tša gago—go sa šetšwe seo bagwera ba gago ba se dirago.
Sa bobedi, lemoga teko yeo go lego thata go e fenya.
Ke moka, ipotšiše gore: ‘Ke neng moo go nago le kgonagalo e kgolo ya gore teko yeo e tšwelele?’ (Ge ke le sekolong? Ge ke le mošomong? Ge ke le lefelong le lengwe?) Go tseba nako yeo ka yona go ka diregago gore teko e tšwelele go ka ba gwa go thuša go e phema ka mo go feletšego.
Bjale, o loketše go gata mogato. Selo sa pele ke gore o tsebe kamoo o ka fokotšago goba wa fediša tsela yeo o ka kopanago le teko ka yona. (Mohlala: Ge e ba ka mehla ge sekolo se tšwile o kopana le bana bao o tsenago sekolo le bona bao ba go gapeletšago gore o kgoge le bona, mohlomongwe o ka fetoša tsela yeo o sepelago ka yona gore o pheme go kopana le bona.) Therešo: Batho bao go thwego ke bagwera eupša ba go gapeletša go dira dilo tše mpe ge e le gabotse ga se bagwera ba kgonthe.
Ke therešo gore o ka se pheme diteko ka moka. Go ka direga gore go se go ye kae o lebeletšane le teko e matla kudu—mohlomongwe ka nako yeo o bego o sa e letela. O ka dira’ng ge go le bjalo?
Senotlelo ke gore o dule o itokišitše!
Ela hloko se: Jesu o be a tseba gore o eme kae ditabeng tša boitshwaro. O be a ikemišeditše go kwa Tatagwe ka dinako tšohle. (Johane 8:28, 29) Ka gona, senotlelo ke go tseba boemo bja gago e sa le pele.
Seo o ka se dirago. Bona ge e ba o ka kgona go nagana ka mabaka a mabedi ao ka ona o swanetšego go ganetša teko yeo o kopanago le yona gantši le ditsela tše pedi tšeo o ikemišeditšego go di diriša tšeo di tlago go go thuša go e ganetša.
Ke ka baka la’ng o swanetše go itumelela go laolwa ke batho ba bangwe? Eba yo a godilego ka mo go lekanego gore o kgone go dira seo o tsebago gore se nepagetše. (Bakolose 3:5) Le gona o rapelele gore o tšwele pele o dira bjalo.—Mateo 6:13.
Ithute ka mo go oketšegilego
Dipotšišo tša Bafsa, Bolumo 2
Tše dingwe tša ditaba tšeo di ahlaahlwago ka pukung ye di mabapi le sekolo, boitapološo, dithaka, batswadi, diphetogo bophelong, maikwelo a gago le batho ba bong bjo bo fapanego le bja gago.
Kamoo o ka Fenyago Kgateletšo ya Dithaka
Kgateletšo ya dithaka e ka dira gore batho ba lokilego ba dire dilo tše mpe. Ke’ng seo o swanetšego go se tseba ka yona, le gona o ka lebeletšana bjang le yona?
Go Thwe’ng ge e ba ke Gatelelwa go ba le Thobalano?
Na go ineela go na le mohola? Na o tla itshola?


text:
Khutšo ka Nywaga e Sekete le go Feta Moo!
“Gore Modimo e be tšohle go yo mongwe le yo mongwe.”—1 BAKOR. 15:28.
1. Ke dilo dife tšeo di tlago go diragalela “lešaba le legolo”?
NA O ka kgona go nagana dilo ka moka tše dibotse tšeo mmušo o matla woo o laolwago ke mmuši yo a nago le toka le kwelobohloko o ka di direlago balata ba wona ka nywaga e sekete? Ditiragalo tše di kgahlišago di emetše go diragalela “lešaba le legolo” leo le sa balegego—baphologi ba “masetlapelo a magolo,” e lego ao a tlago go fediša ka mo go feletšego tshepedišo ya gona bjale e kgopo ya dilo.—Kut. 7:9, 14.
2. Batho ba fetile gare ga eng nywageng e 6 000 e fetilego?
2 Nywageng e 6 000 e fetilego ya histori ya batho, boitaolo le boipušo di tlišeditše batho bohloko bjo bogolo le tlaišego. Ke kgale Beibele e boletše gore: ‘Motho o bušitše yo mongwe gore a mo gobatše.’ (Mmo. 8:9) Ke eng seo re se bonago lehono? Ka ntle le dintwa le go tsogelwa ga mebušo, go na le mathata a setlago pelo a bodiidi, malwetši, go senywa ga tikologo yeo re phelago go yona, go fetoga ga boemo bja leratadima, le a mangwe a mantši. Bahlankedi ba mebušo ba lemošitše gore ge e ba re sa fetoše tsela ya rena ya go dira dilo ya go se šetše selo, ditlamorago e tla ba tše šoro kudu.
3. Pušo ya Nywaga e Sekete e tla tliša eng?
3 Ka tlase ga bolaodi bja Kgoši ya pušo ya Mesia e lego Jesu Kriste gotee le babušigotee le yena ba 144 000, Mmušo wa Modimo o tla gata megato e sa kgaotšego ya go dirolla bohloko bjoo bo baketšwego batho gotee le tshenyo yeo e dirilwego polaneteng ye e lego legae la rena. Pušo ya Nywaga e Sekete e tla phethagatša kholofetšo e ruthetšago pelo ya Jehofa Modimo ya gore: “Ke hlola magodimo a mafsa le lefase le lefsa; dilo tša pele di ka se sa gopolwa, e bile di ka se sa rotoga pelong.” (Jes. 65:17) Ke dilo dife tše di kgahlišago tšeo re emetšego go di bona, gaešita le ge re sa di bone gona bjale? Ka go thušwa ke Lentšu la Modimo la boporofeta, anke re boneng go se nene dilo tše di kgahlišago tšeo di sego tša hlwa ‘di bonwa.’—2 Bakor. 4:18.
‘BA TLA AGA DINTLO LE GO BJALA DIRAPA TŠA MERARA’
4. Ke maemo afe a madulo ao ba bantši ba lebeletšanego le ona lehono?
4 Ke mang a ka se ratego go ba le ntlo ya gagwe ka noši, lefelo leo yena le lapa la gagwe ba ka ikwago ba šireletšegile le go bolokega ka gare ga lona? Lega go le bjalo, bothata bja madulo ke bjo bogolo kudu lefaseng lehono. Batho ba pitlagane ditoropong. Ba bantši ba gapeletšega go dula mekhukhung le mekutwaneng. Go bonagala eka e tla ba mohlolo gore ba feleletše ba na le dintlo tša bona.
5, 6. (a) Jesaya 65:21 le Mika 4:4 di tla phethagala bjang? (b) Re ka hwetša bjang tšhegofatšo yeo?
5 Ka tlase ga pušo ya Mmušo wa Modimo, kganyogo ya modudi yo mongwe le yo mongwe ya gore a be le ntlo ya gagwe ka noši e tla phethagatšwa, ka gobane Jesaya o ile a porofeta gore: “Ba tla aga dintlo ba dula go tšona; ba tla bjala dirapa tša merara ba ja dienywa tša tšona.” (Jes. 65:21) Le gona, ga se ba lebelela gore ba be le dintlo feela. Therešo ke gore batho ba bangwe lehono ba na le dintlo tša bona, e bile ba sego kae ba dula ka gare ga dintlo tša manobonobo. Eupša ba dula ba tšhogile gore ba ka loba dintlo tšeo ka baka la mathata a itšego a tša ditšhelete goba gore mahodu a ka thuba a utswa goba gore selo se sengwe se sebe go feta seo se ka ba diragalela. Ruri maemo ao ka moka a ka se swane le a nakong ya ge Mmušo wa Modimo o buša! Moporofeta Mika o ngwadile gore: “Yo mongwe le yo mongwe o tlo dula ka tlase ga morara wa gagwe le ka tlase ga mogo wa gagwe, go ka se be le yo a ba tšhošago.”—Mika 4:4.
6 Ka baka la ge re letetše gore seo se direge, ke eng seo re swanetšego go se dira? Therešo ke gore ka moka ga rena re nyaka madulo a makaone. Lega go le bjalo, go e na le gore re phegelele go ba le ntlo ya ditoro tša rena gona bjale—mohlomongwe e bile re ikgama ka dikoloto gore re e hwetše—na e ka se be gabohlale gore re naganišiše ka kholofetšo yeo ya Jehofa? Gopola seo Jesu a se boletšego ka yena ge a re: “Diphukubje di na le melete le dinonyana tša legodimo di na le dihlaga, eupša Morwa wa motho ga a na mo a ka latšago hlogo ya gagwe gona.” (Luka 9:58) Jesu o be a na le matla e bile o be a ka kgona go aga goba go ba le ntlo e botsebotse go feta ya motho le ge e le ofe. Ke ka baka la’ng a ile a se dire seo? Go molaleng gore Jesu o be a nyaka go phema tšhitišo le ge e le efe yeo e bego e ka mo palediša gore a nyake Mmušo pele. Na re ka latela mohlala wa gagwe gomme ra boloka leihlo la rena le lokile—ra se tatetšwe ke dipelaelo le go rata dilo tše di bonagalago?—Mat. 6:33, 34.
“PHIRI LE KWANA DI TLA FULA GOTEE”
7. Ke tswalano efe magareng ga batho le diphoofolo yeo Jehofa a ilego a e thoma go tloga mathomong?
7 Nakong ya ge Jehofa a bopa dilo mo lefaseng, o ile a bopa batho mafelelong. Ge a be a bolela le Mošomi wa gagwe yo a nago le Bokgoni, e lego Morwa wa gagwe wa leitšibulo, Jehofa o mmoditše morero wa gagwe ka go lebanya gore: “A re dire motho ka seswantšho sa rena, a swane le rena, a buše dihlapi tša lewatle, dinonyana tše di fofago magodimong, diruiwa, lefase ka moka le segagabi se sengwe le se sengwe seo se gagabago lefaseng.” (Gen. 1:26) Ka go re’alo, Adama le Efa, go akaretša le batho ka moka bao ba bego ba tla latela, ba be ba laetšwe gore ba buše diphoofolo.
8. Ke semelo sefe sa diphoofolo seo se bonagalago kudu lehono?
8 Na ruri go a kgonega gore batho ba laole diphoofolo ka moka gomme go be le khutšo magareng ga bona le tšona? Batho ba bantši ba rata diruiwa tša bona kudu, tše bjalo ka dimpša le dikatse. Lega go le bjalo, go thwe’ng ka diphoofolo tša naga? Pego e nngwe e re: “Borathutamahlale bao ba ilego ba phela kgauswi kudu le dibata gomme ba ithuta tšona ba hweditše gore diamuši ka moka di na le maikwelo.” Go ba gona, re fela re bona gore diphoofolo tša naga di a tšhoga goba e ba tše bogale ge di ikwa di sa šireletšega, eupša na di ka kgona go ba bonolo ka tsela yeo ba bangwe ba di hlalosago ka yona? Pego yeo e tšwela pele ka gore: “Nakong ya ge diamuši di godiša bana ba tšona, ke ka yona nako yeo di tšweletšago seka sa tšona se segolo kudu—seka se se makatšago sa go kgona go bonagatša borutho.”
9. Re ka letela diphetogo dife tšeo di tlago go diragalela diphoofolo?
9 Ka gona ga se ra swanela go makala ge re bala ka Beibeleng gore go tla ba le khutšo magareng ga batho le diphoofolo. (Bala Jesaya 11:6-9; 65:25.) Ka baka la’ng? Gopola gore ge Noa le lapa la gagwe ba be ba etšwa ka arekeng ka morago ga Meetsefula, Jehofa o ba boditše gore: “Sephedi se sengwe le se sengwe sa lefase [se tla dula se] le tšhaba le go le boifa.” Ga bjale diphoofolo di tšhaba batho e le gore di itšhireletše. (Gen. 9:2, 3) Na Jehofa a ka palelwa ke go tloša poifo e bjalo go fihla bokgoleng bjo itšego, e le gore morero wa gagwe wa mathomong o phethagale? (Hos. 2:18) Yeo ruri e tla ba nako e thabišago yeo e letetšego bohle bao ba tlago go phologa gore ba phele mo lefaseng ka nako yeo!
“O TLA PHUMOLA MEGOKGO KA MOKA”
10. Ke ka baka la’ng bophelo bja batho bo tletše ka megokgo?
10 Ge Solomone a be a bona “ditiro ka moka tša kgatelelo tšeo di dirwago ka tlase ga letšatši,” o ile a lla ka gore: “Ka bona le megokgo ya bao ba gatelelwago, eupša ba be ba se na mohomotši.” (Mmo. 4:1) Dilo di sa dutše di le bjalo le lehono, e bile mohlomongwe di feteletše. Ke mang gare ga rena yo a ilego a se tšwe megokgo ka mabaka a itšego? Ke therešo gore ka dinako tše dingwe re ka ntšha megokgo ya lethabo. Lega go le bjalo, ka kakaretšo megokgo e ntšhwa ke ge re bonagatša bohloko bjo bo kwelwego ke pelo.
11. Ke pego efe ya Beibele yeo e kgomago pelo ya gago?
11 Gopola ditiragalo tše dintši tšeo di kgomago maikwelo tšeo re di badilego ka Beibeleng. Ge Sara a be a ehwa a na le nywaga e 127, “Aborahama [o ile] a tla a hlokofalela Sara le go mo llela.” (Gen. 23:1, 2) Ge Naomi a be a laelana le dingwetši tša gagwe tše pedi tšeo e bego e le bahlologadi, di ile ‘tša hlaboša mantšu tša lla,’ ke moka ‘tša buša tša hlaboša mantšu tša lla.’ (Ruthe 1:9, 14) Ge Kgoši Hesekia a be a babja wa go hwa, o ile a rapela Modimo gomme “a lla gabohloko,” e lego selo seo go bonagalago se ile sa kgoma Jehofa. (2 Dikg. 20:1-5) Le gona ke mang yo a sa kgomego ke pego ya moapostola Petro ya nakong ya ge a latola Jesu? Ge a ekwa mogogonope o lla, Petro o ile “a tšwela ka ntle a lla gabohloko.”—Mat. 26:75.
12. Pušo ya Mmušo wa Modimo e tla tlišetša bjang batho kimologo ya kgonthe?
12 Ka baka la dikotsi—tše dinyenyane le tše dikgolo—tšeo di re welago, batho ba tloga ba nyaka khomotšo le kimologo. Se ke sona seo Pušo ya Nywaga e Sekete e tlago go se tlišetša balata ba yona: “[Modimo] o tla phumola megokgo ka moka mahlong a bona gomme lehu le ka se hlwe le sa ba gona, le ge e le manyami goba sello goba bohloko di ka se hlwe di sa ba gona.” (Kut. 21:4) Le ge go thabiša kudu gore manyami, sello le bohloko di ka se hlwe di sa ba gona, kholofetšo ya Modimo e akaretša le gore lenaba le legolo la batho le tla fedišwa—lehu. Seo se tla direga bjang?
‘BOHLE BAO BA LEGO MABITLENG BA TLA TŠWA’
13. Lehu le kgomile batho bjang go tloga mola Adama a dirago sebe?
13 Go tloga mola Adama a dirago sebe, lehu le bušitše batho e le kgoši. Le bile lenaba leo le sa fenyegego, moo go felelago batho ka moka bao ba nago le sebe, e bile ke sebaki sa bohloko bjo bogolo le manyami a tseneletšego. (Baroma 5:12, 14) Ge e le gabotse, ka baka la “go boifa lehu,” ba dimilione “ba [bile] bokgobeng bophelo bja bona ka moka.”—Baheb. 2:15.
14. Go tla direga’ng ge lehu le fedišwa?
14 Beibele e bolela gore “lehu ke lenaba leo le tlago go fedišwa mafelelong.” (1 Bakor. 15:26) Go na le dihlopha tše pedi tšeo di tlago go holwa ke seo. Go “lešaba le legolo,” e lego sehlopha sa batho bao ba phelago gona bjale, go tla kgonega gore le phologele lefaseng le lefsa leo le holofeditšwego gomme le be le tebelelo ya go phela ka mo go sa felego. Go dibilione tša batho bao ba šetšego ba ubutšwe ke lehu, ba ka tla ba tsošwa. Na o ka kgona go nagana lethabo le tlhalalo tšeo di tlago go ba gona ge ba lešaba le legolo ba amogela batho ba dibilione nakong ya tsogo? Go ithuta ka kelohloko dipego tša tsogo tša ka Beibeleng go ka re thuša go bona kamoo go tlago go ba ka gona nakong yeo.—Bala Mareka 5:38-42; Luka 7:11-17.
15. O tla ikwa bjang nakong ya ge o bona motho yo o mo ratago a tsošwa bahung?
15 Nagana ka polelwana e rego “ba thaba wa go se kgone go itshwara” le ya gore “ba tagafatša Modimo.” Ge e ba o be o le gona ditiragalong tšeo, mohlomongwe le wena nkabe o ile wa ikwa ka tsela yeo. Ga go pelaelo gore nakong ya ge re bona baratiwa ba rena ba bušetšwa bophelong ka tsogo re tla thaba le go hlalala ka tsela e sa tlwaelegago. Jesu o itše: “Nako e a tla yeo ka yona bohle bao ba lego mabitleng ba tlago go kwa lentšu la gagwe gomme ba tšwa.” (Joh. 5:28, 29) Ga go le yo tee wa rena yo a kilego a bona selo se bjalo se direga; go molaleng gore tsogo e tla ba e nngwe ya dilo tše di makatšago kudu ya “dilo tše di sa bonwego.”
MODIMO E TLA BA “TŠOHLE GO YO MONGWE LE YO MONGWE”
16. (a) Ke ka baka la’ng re swanetše go bolela ka mafolofolo ka ditšhegofatšo tšeo di sego tša hlwa di bonwa? (b) Paulo o ile a bolela mantšu afe go kgothatša Bakriste ba Korinthe?
16 Ruri bokamoso bjo bo kgahlišago bo emetše bao ba botegelago Jehofa dinakong tše tše di hlobaetšago! Gaešita le ge ditšhegofatšo tše tše di kgahlišago di sa hlwa di bonwa, go dula re naganišiša ka tšona go tla re thuša go phegelela dilo tšeo e tlogago e le tša bohlokwa gomme ra phema go arošwa ke dilo tše di gogelago tša nakwana tša tshepedišo ye ya dilo. (Luka 21:34; 1 Tim. 6:17-19) Nakong ya ge re ithuta le go rapela re le lapa, ya ge re boledišana le badumedigotee le rena le ya ge re ruta barutwana ba rena ba Beibele le bao ba thabelago, anke re boleleng ka mafolofolo ka kholofelo ya rena e kgahlišago le dilo tšeo re letetšego go di bona. Seo se tla re thuša go boloka dilo tše gabotse ka menaganong ya rena le dipelong tša rena. Moapostola Paulo o ile a dira sona seo ge a be a kgothatša Bakristegotee le yena. O ile a dira gore ba nagane ka dilo tšeo di tlago go direga mafelelong a Pušo ya Kriste ya Nywaga e Sekete. Leka go nagana ka botlalo ka seo se bolelwago ke mantšu a Paulo a hwetšwago go 1 Bakorinthe 15:24, 25, 28.—Bala.
17, 18. (a) Jehofa e be e le “tšohle go yo mongwe le yo mongwe” ka tsela efe mathomong a histori ya batho? (b) Jesu o tla dira’ng go bušetša botee le kwano?
17 Ga go mantšu a kaonekaone ao re ka a dirišago go hlalosa kamoo dilo di tlago go ba ka gona mafelelong a nywaga e sekete go feta mantšu a “gore Modimo e be tšohle go yo mongwe le yo mongwe.” Seo se ra go re’ng? Nagana ka nako ya kua Edene ge batho ba phethagetšego, e lego Adama le Efa, ba be ba bopa karolo ya lapa la Jehofa le le lego khutšong le boteeng legohleng ka moka. Jehofa, yena Mmuši wa Legohle, o be a buša ka go lebanya bohle bao a bego a ba bopile—barongwa gotee le batho. Ba be ba kgona go boledišana le yena ka go lebanya le go mo rapela gomme yena a ba šegofatša. E be e le “tšohle go yo mongwe le yo mongwe.”
18 Botee bjoo bo ile bja senywa nakong ya ge batho ba tutuetšwa ke Sathane gomme ba rabela bogošing bja Jehofa. Lega go le bjalo, go tloga ka 1914, Mmušo wa Mesia o be o dutše o gata megato e sa kgaotšego ya go bušetša botee bjoo le kwano. (Baef. 1:9, 10) Nakong ya Pušo ya Nywaga e Sekete, dilo tše di kgahlišago tšeo ga bjale di sa “bonwego” di tla bonagala. Ke moka go tla tla “bofelo,” ke gore, go fela ga Pušo ya Kriste ya Nywaga e Sekete. Go tla direga eng ka morago ga moo? Gaešita le ge Jesu a “neilwe matla ka moka legodimong le lefaseng,” ga a rate maemo. Ga a ikemišetša go amoga Jehofa maemo a gagwe. Ka boikokobetšo o tla “gafela mmušo go Modimo wa gagwe yo e bilego e le Tatagwe.” O tla diriša boemo bja gagwe bja moswananoši le matla a gagwe “gore go išwe letago go Modimo Tate.”—Mat. 28:18; Bafil. 2:9-11.
19, 20. (a) Balata ka moka ba Mmušo wa Modimo ba bontšha bjang gore ba amogela bogoši bja Jehofa? (b) Ke tebelelo efe e kgahlišago yeo e letšego kua pele bakeng sa rena?
19 Ka nako yeo, balata ba lefaseng ba Mmušo wa Modimo ba tla ba ba phethagetše. Ba tla latela mohlala wa Jesu gomme ka boikokobetšo le ka go rata ba tla amogela bogoši bja Jehofa. Ba tla ba le sebaka sa go bontšha kganyogo ya bona ya go dira seo ka gore ba fenye teko ya mafelelo. (Kut. 20:7-10) Ka morago ga moo, marabele ka moka—a batho le a moya—a tla fedišetšwa sa ruri. Yeo ruri e tla ba nako e thabišago le ya go hlalala! Lapa ka moka la legohleng le tla tumiša Jehofa le thabile, gomme yena e tla ba “tšohle go yo mongwe le yo mongwe.”—Bala Psalme 99:1-3.
20 Na dilo tše tša kgonthe tše di kgahlišago tša mabapi le Mmušo wa Modimo tšeo di letšego ka pele ga rena di tla go tutueletša gore o dire sohle seo o ka se kgonago go dira thato ya Modimo? Na o ka kgona go phema go arošwa ke dikholofetšo tša maaka le manobonobo tša lefase la Sathane? Na o tla matlafatša boikemišetšo bja gago bja go thekga le go kgomarela bogoši bja Jehofa? Anke ditiro tša gago di bontšhe gore o kganyoga go dira seo ka mo go sa felego. Ke moka o tla ba le tokelo ya go thabela khutšo le katlego ka nywaga e sekete le go feta moo!


text:
TABA YA LETLAKALA LA KA NTLE | NA THUTAMAHLALE E TŠEETŠE BEIBELE LEGATO?
Thutamahlale ga e Tsebe Dilo ka Moka
Mehleng ye, go na le dipuku tše dintši tšeo di hlalosago seo bao go thwego ke bailaModimo ba se naganago. Batho ba bantši ba ile ba bala dipuku tše gomme se se ile sa baka dipoledišano le dingangišano tše dintši. Mabapi le taba ye, setsebi sa ditšhika tša bjoko e lego David Eagleman o ngwadile gore: “Babadi ba bangwe . . . ba nagana gore borathutamahlale ba tseba dilo ka moka. Eupša borathutamahlale ba nago le bokgoni ke bao ba sa dumelego feela seo thutamahlale e se bolelago le gona mošomo wa bona o akaretša go utolla dilo tše difsa tšeo di sa tsebjego.”
Ge nako e dutše e eya, borathutamahlale bao ba nago le bokgoni ba hweditše dilo tšeo di ba makaditšego ge ba dutše ba nyaka dikarabo tša dipotšišo tše thata tša tlholo. Lega go le bjalo, ba bangwe ba dirile diphošo tše kgolo ge ba dutše ba dira dinyakišišo. Isaac Newton e be e le rathutamahlale wa go tuma. O bontšhitše kamoo matlakgogedi a kgonago go kgobokanya dipolanete, dinaledi le melalatladi ya dinaledi legohleng. O ile a hlama mohuta wa dipalo wo o bitšwago calculus wo o šomišwago ge go dirwa dikhomphutha, dilo tšeo di dirišwago go ya lefaufaung le go ithuta ka diathomo. Lega go le bjalo, Newton o ile a ithuta gape le ka alchemy e lego thuto yeo batho ba bego ba nagana gore ke thutamahlale yeo e bego e diriša thuto ya dinaledi le dipolanete le meoya ya batemona e le go leka go fetoša mehuta e mengwe ya ditšhipi gore e be gauta.
Nywaga e 1 500 pele Newton a ka tsebja, molepi wa dinaledi wa Mogerika e lego Ptolemy o ile a ithuta ka leratadima ka go le bogela feela. O be a kgona go bona dipolanete leratadimeng leo le bego le tagile bošego gape a kgona le go thala mebapa. Eupša o be a dumela gore lefase le be le le bogareng bja legohle. Carl Sagan e lego setsebi sa dinaledi o ngwadile ka Ptolemy gore: “Go amogelwa ka nywaga e 1 500 ga kgopolo e fošagetšego ya gore lefase le bogareng bja legohle go bontšha gore le motho yo bohlale a ka foša.”
Lehono borathutamahlale ba sa na le mathata a swanago ge ba dutše ba nyaka dikarabo tša dipotšišo mabapi le legohle. Na ba tla feleletša ba hweditše tlhaloso e feletšego ka legohle? Le ge re swanetše go leboga seo thutamahlale e kgonnego go se fihlelela le seo e re hotšego ka sona, go bohlokwa go nagana ka seo thutamahlale e sa se tsebego. Rathutamahlale Paul Davies o lemogile gore: “Ga go kgonege go hwetša dikarabo ka moka tše di kgotsofatšago tša dipotšišo tša legohle.” Mantšu a a hlatsela therešo e sa fetogego ya gore: Batho ba ka se kgone go kwešiša legohle ka mo go feletšego. Ka gona ge go bolelwa gore thutamahlale e ka kgona go hlalosa tsela yeo dilo di lego ka gona legohleng, e ka ba mo go kwagalago go dumela seo go fihla bokgoleng bjo itšego.
Ke therešo gore Beibele e re nea dikarabo tšeo thutamahlale e paletšwego ke go re nea tšona
Beibele e bolela ka tlholo gore: “Bona! Tše ke feela karolwana ya mediro ya [Modimo]. Ruri go kwelwe feela mohebehebetšo wa taba ka yena!” (Jobo 26:14) Go sa na le mo gontši moo batho ba ka se go kwešišego mabapi le tlholo. Re ka dumelelana le mantšu ao moapostola Paulo a a ngwadilego mo e ka bago nywaga e 2 000 e fetilego ao e sa dutšego e le a therešo le lehono ge a be a re: “A bodiba bja mahumo a Modimo, bohlale le tsebo! Ruri dikahlolo tša gagwe ke tšeo di sa nyakišišegego gomme ditsela tša gagwe ke tše di sa latišegego!”—Baroma 11:33.
Ithute ka mo go oketšegilego
Ke eng seo se tutuetšago batho ba bantši gore ba naganišiše ka go ba gona ga Mmopi?
Na batho ba bopilwe ke Modimo goba ba tšwa diphoofolong?


text:
Kgaolo 28: Kamoo Moshe a Phološitšwego ka Gona
BONA lesea le leo le llago e bile le swere monwana wa kgarebe. Lesea le ke Moshe. Na o a tseba gore kgarebe ye e botse ke mang? Ke kgošigatšana ya Egipita, morwedi wa Farao.
Mmago Moshe o ile a uta lesea le la gagwe go fihlela le na le dikgwedi tše tharo, ka gobane o be a sa nyake gore le bolawe ke Baegipita. Eupša a lemoga gore Moshe a ka tla a hwetšwa, ka go re’alo a dira selo se se latelago gore a mo phološe.
O ile a tšea sešegwana sa mahlaka a se bitiela ka sekontiri le moti gore meetse a se ke a tsena ka go sona. Ke moka a tsenya Moshe ka go sona, a ya a se bea gare ga mabjang a matelele go bapa le Noka ya Nile. Kgaetšedi ya Moshe e lego Miriamo o ile a botšwa gore a emele kgojana gore a bone seo se tlago go diragalela Moshe.
Go se go ye kae, morwedi wa Farao o ile a theogela Nokeng ya Nile go yo hlapa. Gateetee a bona sešegwana ka gare ga mabjang a matelele. A re go yo mongwe wa makgoba a gagwe a basadi: ‘Eya o yo ntšeela sešegwana sela.’ Ge kgošigatšana yeo e se bula, ya bona ngwana yo mobotse kudu! Moshe o be a lla gomme kgošigatšana yeo ya mo šokela. Ya se nyake gore Moshe a bolawe.
Ke moka Miriamo o ile a batamela. O ka mmona mo seswantšhong. Miriamo o ile a botšiša morwedi wa Farao a re: ‘Na nka ya go go biletša mosadi wa Moisiraele gore a tle a go amušetše ngwana yo?’
Kgošigatšana yeo ya re: ‘Ee, eya.’
Gateetee Miriamo a kitima a yo bitša mmagwe. Ge mmago Moshe a fihlile go kgošigatšana ye, ya re go yena: ‘Tšea ngwana yo o yo nkamušetša yena, nna ke tla go lefa.’
Ka gona mmago Moshe o ile a hlokomela ngwana wa gagwe. Ka morago ge Moshe a godile, mmagwe o ile a mo iša go morwedi wa Farao yo a ilego a mo tšea ya ba morwa wa gagwe. Ke kamoo Moshe a ilego a golela ntlong ya Farao.
Ekisodo 2:1-10.
Dipotšišo
- Ngwana yo a lego mo seswantšhong ke mang, gomme o swere monwana wa mang?
- Ke’ng seo mmago Moshe a ilego a se dira go mo phološa gore a se ke a bolawa?
- Ngwanenyana yo monyenyane yo a lego mo seswantšhong ke mang, gona o ile a dira’ng?
- Ge morwedi wa Farao a be a hwetša ngwana yo, Miriamo o ile a šišinya gore go dirwe eng?
- Ke’ng seo morwedi wa Farao a ilego a se botša mmago Moshe?
Potšišo ya tlaleletšo
- Bala Ekisodo 2:1-10.
Ke sebaka sefe seo mmago Moshe a bilego le sona sa go tlwaetša le go ruta Moshe ge e be e sa le ngwana, gona se se beetše batswadi mohlala ofe lehono? (Ek. 2:9, 10; Doit. 6:6-9; Die. 22:6; Baef. 6:4; 2 Tim. 3:15)
Ithute ka mo go oketšegilego
Moshe o Golela Egipita
Re ka ithuta’ng go Moshe ge e be e sa le yo monyenyane kua Egipita? Taonelouta mešongwana ye gomme le e ahlaahle le lapa.


text:
March 7-
13
ESITERE 6-10
Kopelo 131 le Thapelo
Mantšu a go Bula (3 mets. goba ka tlase ga moo)
MAHUMO AO A LEGO KA LENTŠUNG LA MODIMO
“Esitere o Dirile ka go Hloka Boithati Bakeng sa Jehofa le Batho ba Gagwe”: (10 mets.)
Est 8:3, 4
—Gaešita le ge Esitere a be a šireletšegile, o ile a bea bophelo bja gagwe kotsing bakeng sa ba bangwe (ia 143 ¶24-25)
Est 8:5
—Esitere o be a le šedi ge a dirišana le Ahasiwerosi (w06 3/1 11 ¶8)
Est 8:17
—Batho ba bantši ba ile ba sokologela tumelong ya Sejuda (w06 3/1 11 ¶3)
-
Go Epa Matlotlo a Moya: (8 mets.)
Est 8:1, 2
—Boporofeta bja Jakobo bja ge a be a le kgauswi le go hwa bja gore Benjamini o tla ‘arola dithebola mantšiboa’ bo ile bja phethagala bjang? (ia 142, lepokisi)
Est 9:10, 15, 16
—Le ge go be go ntšhitšwe taelo ya gore go ka thopša dithebola, ke ka baka la’ng Bajuda ba sa ka ba dira bjalo? (w06 3/1 11 ¶4)
Mmalo wa Beibele wa beke ye o nthuta’ng ka Jehofa?
Ke dintlha dife go tšwa mmalong wa Beibele wa beke ye tšeo nka di dirišago bodireding?
-
Mmalo wa Beibele: Est 8:1-9 (4 mets. goba ka tlase ga moo)
DIRA SOHLE BODIREDING
Lokišetša Thero ya Mohlala ya Kgwedi ye: (15 mets.) Poledišano. Bapala dibidio tša dithero tša mohlala, ke moka le boledišane ka dintlha tša bohlokwa. Ka morago, ahlaahlang sehlogo se se rego: “Go Kaonefatša Bokgoni bja Rena Bodireding
—Itirele Thero ya Makasine.”
BOPHELO BJA BOKRISTE
Kopelo 118
“Amogelang Baeng ba Rena”: (15 mets.) Poledišano. Kgopela bagoeledi go laodiša diphihlelo tše di kgahlišago tša ge ba ile ba gata mogato wa pele wa go amogela baeng ge ba be ba tlile Segopotšong se se fetilego. Dira gore go be le tiragatšo ya phihlelo e kgahlišago.
Thuto ya Beibele ya Phuthego: ia kgao. 10 ¶12-21, le dipotšišo tša poeletšo go letl. 91 (30 mets.)
Ka Morago ga Kakaretšo ya Seboka, Bolela Seo re Tlago go Ithuta Sona Bekeng e Latelago (3 mets.)
Kopelo 147 le Thapelo


text:
January 11-17
2 DIKORONIKA 33–36
Kopelo 35 le Thapelo
Mantšu a go Bula (3 mets. goba ka tlase ga moo)
MAHUMO AO A LEGO KA LENTŠUNG LA MODIMO
“Jehofa o Tšeela Godimo Bao ba Itsholago go tšwa Pelong”: (10 mets.)
2Kr 33:2-9, 12-16—Manase o ile a bontšhwa kgaugelo ka baka la go itshola go tšwa pelong (w05 12/1 21 ¶5)
2Kr 34:18, 30, 33—Go bala Beibele le go naganišiša ka yona go ka re kgoma kudu (w05 12/1 21 ¶10)
2Kr 36:15-17—Ga se ra swanela go tšea gabohwefo kwelobohloko le go se fele pelo ga Jehofa (w05 12/1 21 ¶7)
-
Go Epa Matlotlo a Moya: (8 mets.)
2Kr 33:11—Go be go phethagala boporofeta bofe ge Manase a be a išwa Babilona? (it-1-E 62 ¶2)
2Kr 34:1-3—Mohlala wa Josia o ka re kgothatša bjang? (w05 12/1 21 ¶6)
Mmalo wa Beibele wa beke ye o nthuta’ng ka Jehofa?
Ke dintlha dife go tšwa mmalong wa Beibele wa beke ye tšeo nka di dirišago bodireding?
-
Mmalo wa Beibele: 2Kr 34:22-33 (4 mets. goba ka tlase ga moo)
DIRA SOHLE BODIREDING
Leetong la Pele: (2 mets. goba ka tlase ga moo) Dira pontšho ya go hlalosa sehlogo sa ka ntle sa makasine wa gona bjale wa Morokami. Thea motheo wa go dira leeto la go boela.
Leetong la go Boela: (4 mets. goba ka tlase ga moo) ) Dira pontšho ya kamoo re ka dirago leeto la go boela mothong yo a ilego a arabela gabotse sehlogong sa ka ntle sa makasine wa gona bjale wa Morokami.
Thutong ya Beibele: (6 mets. goba ka tlase ga moo) Dira pontšho ya thuto ya Beibele. (bh 9-10 ¶6-7).
BOPHELO BJA BOKRISTE
Kopelo 77
Go Itshola go Bohlokwa: (10 mets.) Polelo ka mogolo. (w06 11/15 27-28 ¶7-9)
Lebalela ka Bolokologi: (5 mets.) Poledišano. Bapala bidio ya Eba Mogwera wa Jehofa—Lebalela ka Bolokologi. (Eya go jw.org/nso gomme o lebelele ka tlase ga DITHUTO TŠA BEIBELE > BANA.) Ka morago ga moo, kgopela bana go hlalosa seo ba ithutilego sona.
Thuto ya Beibele ya Phuthego: ia kgao. 6 ¶15-23, le lepokisi go letl. 57, le poeletšo go letl. 58 (30 mets.)
Ka Morago ga Kakaretšo ya Seboka Bolela ka Seo re Tlago go Ithuta Sona Bekeng e Latelago (3 mets.)
Kopelo 6 le Thapelo


text:
MODIRO WA BOBOLEDI LE WA GO RUTA LEFASENG KA BOPHARA
Oceania
DINAGA 29
BAAGI 39 508 267
BAGOELEDI 96 088
DITHUTO TŠA BEIBELE 63 333
“Ga Bjale ke a Kwešiša”
Freda yo e lego sefoa, o ile a thaba kudu ge a se na go tseba gore yena le kgaetšedi yo a mo swarelago thuto ya Beibele ba tlo kopanela le phuthego ya mathomo yeo e dirišago polelo ya diatla kua Papua New Guinea. Phuthego ye e hlomilwe ka March 1, 2013. Freda o ile a lemoga gore o be a kwešiša kaone nakong ya diboka ge a lebeletše seboledi le dilo tšeo di dirišetšwago go ruta gomme a beetše ka thoko dikgatišo tša gagwe. Ka wona mokgwa wo, o ile a makatšwa ke ge a fenya dihlong tša go araba gomme a thoma go araba ka makga a mmalwa nakong ya diboka. Ka April 2013, o ile a swanelega go ba mogoeledi yo a sa kolobetšwago gomme o kgona go kgothaletša batho ba bangwe ba difoa go ya le yena dibokeng. Ge a be a botšišwa gore ke ka baka la eng gantši a etšwa megokgo nakong ya diboka, o ile a araba ka gore: “Ke ka gobane ga bjale ke a kwešiša.”
O Ile a Namela Koloi Yeo e Sego Yona
Ge Barbara a be a eya sehlopheng sa tirelo ya tšhemo kua Australia, o ile a emiša koloi ya gagwe ka thoko ga tsela go bona ge e ba a swere puku yeo a ngwadilego maeto a gagwe a go boela. Gateetee lebati la koloi le ile la bulega, gomme mosadi yo mongwe a tsena ka gare.
Barbara o ile a re: “Tshwarelo, ke nagana gore o tsene ka koloing yeo e sego yona.”
Mosadi yoo o ile a re: “O ntshwarele hle. Ke be ke nagana gore o mosadi yo a swanetšego go tlo ntšea.” Ge mosadi yo a bona dimakasine tša Barbara tša Morokami le Phafoga! o ile a re: “Ke be ke hwetša dimakasine tše go basadi ba babedi bao ba bego ba nthuta Beibele morago kua.” A thabile, Barbara o ile a nea mosadi yo dimakasine tšeo gomme ka morago a thoma thuto ya Beibele le yena.
“Mangwalo a go tšwa go Modimo”
Violet ke kgaetšedi wa nywaga e 82 yo a babjago wa kua Christchurch, New Zealand. Ka mehla o romela mangwalo le dikgatišo tše di theilwego Beibeleng magaeng a go hlokomela batšofadi le magaeng a balwetši a tikologong ya gabo. Baoki bao ba ba hlokomelago le go ba išetša mangwalo ba re batšofadi bao ba leta ka phagahlo seo ba se bitšago mangwalo a bona a go tšwa go Modimo. Ba bangwe ge ba feditše go bala mangwalo a bona le dikgatišo ba nea ba bangwe gore ba bale goba ba balela bao ba sa bonego gabotse. Baoki bao ba bile ba re batšofadi bao ba balago mangwalo le dikgatišo tše ga ba tshwenye kudu, ba na le pono e nepagetšego e bile ba na le khutšo go feta bao ba sa balego dikgatišo tše. Ge Violet a bolela ka maiteko a gagwe a go nea bohlatse, o re: “Ke a bona gore Jehofa o sa dutše a ntiriša go thuša ba bangwe. Go botša batho therešo ka tsela ye go tloga go nthabiša.”
O Ile a Bala ka Matšoba
“Ke šetše ke o badile.” Kgaetšedi Bernie o ile a makatšwa ke karabo ye yeo a bego a sa e letela mesong e mengwe ya Mokibelo ge a be a sepediša kopi ya moragorago ya Morokami sehlakahlakeng sa Saipan. O ile a ipotšiša gore go tla bjang gore Bernadette, e lego morutwana wa kholetšheng yoo a ilego a mmulela mojako, a be a šetše a badile makasine woo. Bernie o ile a mo ntšhetša makasine o mongwe ka mokotleng. Bernadette o ile a re: “Le wona wo ke šetše ke o badile.” A tlabegile, Bernie o ile a mmotšiša gore: “O badile kae dimakasine tše? Na o yo mongwe wa Dihlatse tša Jehofa yo a tlilego maikhutšong mo?” Bernadette o ile a mmotša gore ga se yena Hlatse eupša o badile dimakasine tšeo Inthaneteng. Ka letšatši le lengwe ge Bernadette a be a nyaka tsebišo mabapi le matšoba Inthaneteng, o ile a tlanya lentšu “roses,” gomme a kgahlwa ke sehlogo seo se rego: “Alluring Roses From Africa,” seo se lego ka go Phafoga! Wepesaeteng ya Dihlatse tša Jehofa. Bernadette o ile a botša Bernie gore o thabetše go bala sehlogo seo kudu moo a ilego a phetha ka gore a fetleke Wepesaete ye ka mo go oketšegilego. Mathomong o be a bala feela ka mehlare le diphoofolo eupša e se kgale a hwetša dihlogo tše ipiletšago mabapi le Beibele. Ge Bernie a bona kgahlego ya Bernadette, o ile a ithaopela go mo swarela thuto ya mahala ya Beibele gomme ka morago a mo tlišetša puku ya Ke Eng Seo ge e le Gabotse Beibele e se Rutago? Ge Bernie a boela laboraro, yena le Bernadette ba be ba ithuta kgaolo ya mathomo ya puku yeo. Mo e ka bago ka morago ga ngwaga, ka November 2012, Bernadette o ile a kolobetšwa. O ile a dira tšwelopele ka pela moo bagwera ba gagwe ba felago ba re go swana le ge a kitimetše therešong. Ruri Wepesaete ya rena e ile ya mo thuša go bona therešo.